20 αλήθειες για το 2020, τη χρονιά που δε μοιάζει με καμία\nΑυγή της νέας δεκαετίας και χρονιά μιας πανδημίας. Αυτά είναι τα 20 πράγματα που ξεχώρισαν μέσα στο 2020.\nΗ χρονιά που τα πάντα κινούνταν με τρομερή ταχύτητα όσο εμείς κάναμε δρομολόγια μεταξύ του κρεβατιού και του καναπέ μας. Θυμάστε κάποτε, πριν όχι πάρα πολύ καιρό, που το 2020 ήταν το μεταβατικό έτος κατά το οποίο αποχαιρετούσαμε μια δεκαετία και υποδεχόμασταν μια νέα; Σίγουρα το θυμάστε. Δεν ήταν και πολύ παλιά. Τελικά, τα πράγματα κύλησαν τελείως διαφορετικά. Αυτός ο χαρακτηρισμός του ως χρονιάς έναρξης της νέας δεκαετίας προφανώς δεν ακυρώθηκε. Έγινε, όμως, ο μουσαμάς πίσω από τη Mona Lisa. Μπορεί να είναι σημαντικότερος από άλλους μουσαμάδες, ειλικρινά όμως ποιος ασχολείται μαζί του; Ένα τεράστιο κύμα αλλαγών που έφερε ο κορονοϊός ήρθε να παρασύρει μαζί του διάφορες πτυχές της καθημερινότητάς μας. Δε χρειαζόταν πια να μιλήσουμε για αρχές και τέλη στη βάση χρονολογιών και συμβάσεων. Τα πάντα μέσα σε αυτές τις 366 μέρες της δίσεκτης χρονιάς που υποδεχόμασταν με προσμονή πριν 12 μήνες άλλαξαν και αυτό δεν αφορούσε ένα αφηρημένο μέλλον. Αφορούσε περισσότερο το τελείως συγκεκριμένο παρόν.\nΉταν η πανδημία το μόνο που έγινε αυτή την πάρα πολύ κρίσιμη χρονιά; Φυσικά και όχι. Όπως θα δείτε και παρακάτω στο κείμενο με το οποίο θα προσπαθήσουμε να σας υπενθυμίσουμε με κείμενα και εικόνες τα βασικά της χρονιάς που έφυγε, έγιναν και πολλά άλλα. Από τον θάνατο του Kobe Bryant στην αρχή του έτους, στον θάνατο του Diego που έγινε στο τέλος του. Η δολοφονία του George Floyd και οι Αμερικανικές Εκλογές, πιθανόν γεγονότα συγκοινωνούντα. Η επέλαση της Κίνας στα social media μέσω του TikTok, το Όσκαρ στο ξενόγλωσσο Parasites αλλά και η κρίση στη βασιλική οικογένεια της Μεγάλης Βρετανίας. Στα πιο ελληνικά, η καταδίκη της Χρυσής Αυγής της εγκληματικής οργάνωσης, η σαρωτική επιστροφή των ριάλιτι και πολλά ακόμα. Άραγε θα ξεχάσουμε ποτέ όσα ζήσαμε φέτος;\nΜία πανδημία άλλαξε εντελώς ό,τι θεωρούσαμε φυσιολογικό\nΜέχρι πέρυσι τέτοιο καιρό, κάποιοι έλεγαν πως, αν είσαι άνω των 65 ετών, παραμένεις αρκετά νέος, ώστε να εργάζεσαι. Από τον Φεβρουάριο του 2020, οι ίδιο άνθρωποι άκουσαν έκπληκτοι πως αν είσαι άνω των 65 ετών είσαι αρκετά γέρος για να διασωληνωθείς.\nΤα συστήματα περίθαλψης που εθεωρούντο μέχρι πέρυσι πρωτοποριακά και σύγχρονα, φέτος αποδείχθηκε πως δεν ήταν μπορούσαν να αντεπεξέλθουν. Αυτό συνέβη διότι λειτουργούσαν με τη λογική του κόστους-οφέλους το οποίο τα υποχρέωνε να μην έχουν καθόλου εφεδρείες έκτακτων αναγκών με αποτέλεσμα συστήματα υγείας που περιγράφονται κατ’ όνομα ως δημόσια, να καταρρέουν. Αυτό είχε επίσης ως αποτέλεσμα, μεγάλα νοσοκομεία που δεν είναι απλά «κλινικές για VIP», όπως το Mount Sinai στη Νέα Υόρκη, να καταρρέουν μην έχοντας ούτε αυτά εφεδρείες όσον αφορά το προσωπικό ή ακόμα και τα απλά υλικά.\nΣε γενικές γραμμές, η λοίμωξη από COVID-19 διαγιγνώσκεται με έναν τρόπο απλό, με το μοριακό και το rapid test. Η φαρμακευτική αγωγή και η θεραπεία (μια οξυγονοθεραπεία), αυτή που έχουμε διαθέσιμη μέχρι στιγμής τουλάχιστον, δεν είναι σούπερ περίπλοκες ως προς τη σύλληψη τους. Όμως αυτό που δε θα έπρεπε να είναι περίπλοκο, αυτό που θα έπρεπε να αντιμετωπίζουμε ως φυσιολογικό, είναι η αναγκαιότητα του ρόλου των ιατρών, των νοσηλευτών, των τραυματιοφορέων, των ακτινολόγων, όλων των ανθρώπων που εργάζονται καθημερινά στα νοσοκομεία. Αυτοί οι άνθρωποι δε θα έπρεπε να μπαίνουν στη ζυγαριά της λογικής κόστους-οφέλους και οι προσλήψεις τους από τους δημόσιους/ιδιωτικούς φορείς υγείας να μπαίνουν στον «πάγο» με δικαιολογία την αγορά νέων εξοπλισμών.\nΑυτή η πανδημία απέδειξε πως η χαμηλόμισθη νοσηλεύτρια έχει την ίδια, αν όχι και μεγαλύτερη, αξία στην κοινωνία μας με ένα στέλεχος, έναν μάνατζερ επιχείρησης. Τέλος, ας μην ξεχάσουμε ότι αυτή η πανδημία μας έδειξε με τον πιο εμφατικό τρόπο πως η αγκαλιά, η επαφή, η συναναστροφή είναι αυτό που μας ορίζει ως ανθρώπους και δύσκολα αντικαθίσταται από virtual και online υποκατάστατα.\nΠαναγιώτης Παπανικολάου, Νευροχειρουργός, Διευθυντής, ΓΓ ΟΕΝΓΕ, Γενικό Νοσοκομείο Νίκαιας Πειραιά\nΗ καταδίκη της Χρυσής Αυγής είναι αυτό που περιμέναμε 10 χρόνια\nΣτον απόηχο του 2020 έχουμε ήδη να καταγράψουμε πολλές απώλειες, έχουμε όμως να προσμετρήσουμε στον απολογισμό μιας χρονιάς που τη νιώσαμε σαν να διήρκησε 10, μια ακέραιη, αδιαμφισβήτητη, ανεπανάληπτη, ιστορική νίκη. Την καταδίκη της Χρυσής Αυγής ως εγκληματικής οργάνωσης με την απόφαση που εκδόθηκε στις 7/10/2020 μετά από 5,5 χρόνια και 465 δικάσιμους, κατατάσσοντάς την επίσημα στις μεγαλύτερες και πιο σημαντικές δίκες της νεότερης ελληνικής και παγκόσμιας (πολιτικής) ιστορίας.\nΜέσα από την πολύχρονη διαδικασία αυτής της δίκης, διαφάνηκε ατόφια η υποστασιοποίηση του μίσους, στην πιο ακραία του μορφή. Από τα πογκρόμ εναντίον μεταναστών στις αρχές της προηγούμενης δεκαετίας, τα τάγματα εφόδου που δοκίμαζαν τη δυναμική τους στα πεζοδρόμια και μαζί τις αν(τ)οχές των δημοκρατικών αντανακλαστικών ενός Κράτους σε κρίση και τους συσχετισμούς του, μέχρι τις δολοφονίες του Παύλου Φύσσα, του Σαχζάτ Λουκμάν, την απόπειρα ανθρωποκτονίας του Αμπουζίντ Εμπάρακ και τόσων άλλων που ίσως δε βρήκαν ποτέ τον δρόμο της Δικαιοσύνης, είδαμε την κανονικοποίηση του ρατσισμού να διαχέεται στους δέκτες μας, τη «σπορά των ηττημένων του ’45, τους εθνικιστές, τους εθνικοσοσιαλιστές, τους φασίστες» να καταλαμβάνουν θέσεις του Κοινοβουλίου και να απολαμβάνουν μία γενικευμένη αίσθηση ασυλίας, μια μορφή παντοδυναμίας που προκαλούσε και αμφισβητούσε όχι μόνο τα εχέγγυα της νομιμότητας αλλά και τις ίδιες τις δημοκρατικές εγγυήσεις ενός Κράτους Δικαίου.\nΗ εξέλιξη και κυρίως η κορύφωση της δίκης τους τελευταίους μήνες μέσα από την ανάδειξη του συντριπτικού, ογκωδέστατου αποδεικτικού υλικού, μαζί με το καταλυτικό αποτύπωμα της πολιτικής αγωγής και τη δυναμική ενεργοποίηση του αντιφασιστικού κινήματος, αποτέλεσαν τη θρυαλλίδα για τη σταδιακή αποδόμηση και κοινωνική απομόνωση του ναζιστικού μορφώματος που αποτυπώθηκε στις εθνικές εκλογές του 2019 αφήνοντας τη Χρυσή Αυγή εκτός Κοινοβουλίου. Η καταδίκη της Χρυσής Αυγής κατάφερε πέρα από τη δικαίωση των θυμάτων και των οικογενειών τους, κάτι μοναδικό που σπάνια μπορεί μια δικαστική απόφαση να επιφέρει: τη συσπείρωση όλου του δημοκρατικού κόσμου και την αποκατάσταση της πίστης του στη Δικαιοσύνη που έστω και ετεροχρονισμένα έδωσε σαφές μήνυμα ότι η εγκληματική δράση της Χρυσής Αυγής και των κατά καιρούς μιμητών της δε (θα) μένει αναπάντητη από το Κράτος Δικαίου. Πέρα από τη συλλογική ανακούφιση που αυτό το αποτέλεσμα επέφερε, ας κρατήσουμε ως σταθερή υπενθύμιση ότι το στοίχημα για κοινωνίες συμπεριληπτικές, δημοκρατικές, ανοιχτές και αλληλέγγυες είναι διαρκές, ακόμα και με το διευθυντήριο της Χρυσής Αυγής στη φυλακή.\nΗ δολοφονία του George Floyd έδειξε ότι ο ρατσισμός στις ΗΠΑ είναι καθημερινός\nΗ δολοφονία του George Floyd στη Μινεάπολις στα τέλη του φετινού Μαΐου από αστυνομικό -χωρίς να προβάλει την παραμικρή αντίσταση- ήταν μία ακόμη περίπτωση απροκάλυπτης αστυνομικής βίας στις ΗΠΑ. Οι μήνες που ακολούθησαν τα γεγονότα του Μαΐου έριξαν αλάτι στις πληγές της αμερικανικής κοινωνίας που προτιμά να στρουθοκαμηλίζει και να προσποιείται ότι οι φυλετικές διακρίσεις αφορούσαν το παρελθόν.\nΕκατομμύρια πολίτες συμμετείχαν για μήνες σε μία από τις μεγαλύτερες κινητοποιήσεις και αναταραχές που γνώρισαν ποτέ η ΗΠΑ. Και αν το Black Lives Matter είχε κάνει αισθητή την παρουσία του δυναμικά αλλά περιοδικά στη χώρα από το 2013, το 2020 ήταν η χρονιά που αναδείχθηκε όχι μόνο σε καθοριστικό παράγοντα των domestic politics στις ΗΠΑ, αλλά και σε ένα κίνημα μαζικό και από τα κάτω που παίρνει την οργή των καταπιεσμένων και τη μετουσιώνει σε μαχητική διεκδίκηση.\nΑπό την Ελλάδα, είναι εύκολο να προσεγγίσουμε το κίνημα αυτό με βάση τις δικές μας εμπειρίες από τα κινήματα ενάντια στην αστυνομική βία και να το ερμηνεύσουμε ως τέτοιο. Όμως μία τέτοια προσέγγιση χάνει τη βασική ορίζουσα του κινήματος αυτού, τις ιστορικά ριζωμένες εμπειρίες των μαύρων κοινοτήτων στις ΗΠΑ.\nΜπορεί ένας καλοπροαίρετος σχολιαστής από την Ελλάδα -όσο Netflix κι αν έχει δει και όσο Baldwin κι αν έχει διαβάσει – να κατανοήσει το κοινωνικό βάθος αυτού του κινήματος; Πολύ δύσκολα. Γιατί είναι οι αμέτρητες προσωπικές ιστορίες συστημικών διακρίσεων και βίας απέναντι στους μαύρους, που χάνονται στο βάθος τον αιώνων και επιβιώνουν μέχρι σήμερα με διαφορετικές μορφές, που συγκροτούν τη συλλογική αδικία που αυτοί βιώνουν στα σώματα και τις ζωές τους.\nΗ άμεση απειλή προς τη ζωή τους από την αστυνομία είναι η κορυφή ενός παγόβουνου, που κάτω από την επιφάνεια κρύβει την αδιόρατη, συνεχή βία ενός πλήθους διακρίσεων σε πολλούς τομείς της καθημερινής ζωής. Από την απόδοση υπέρμετρων ποινών και καθείρξεων από το σύστημα δικαιοσύνης μέχρι τις μισθολογικές διαφορές στην αγορά εργασίας. Από την γκετοποίηση σε συγκεκριμένες κατοικίες και σε συγκεκριμένες περιοχές των πόλεων μέσω «δικλείδων ασφαλείας» στην αγορά στέγης, μέχρι τις υποβαθμισμένες δημόσιες υπηρεσίες παιδείας και υγείας.\nΟ συστημικός ρατσισμός στις Ηνωμένες Πολιτείες, δεν εκφράζεται μόνο μέσω της «λευκής ανωτερότητας», αλλά μέσω ενός συστήματος που δομικά αναπαράγει διακρίσεις και ανισότητες, που προκαλούν εντάσεις τις οποίες κανένα καπάκι, σε καμία χύτρα δεν μπορεί να περιορίσει.\nΟ θάνατος του Kobe Bryant έδειξε πώς θα πάει όλο το 2020\nΕίναι ανούσιο να επαναλάβουμε για μια ακόμη φορά πόσο άθλιο ήταν το 2020. Το έχουμε εμπεδώσει. Η αλήθεια όμως είναι, ότι τα σημάδια ήταν εκεί από το ξεκίνημα. Το βράδυ της 26ης Ιανουαρίου, όλοι παγώσαμε διαβάζοντας την είδηση ότι ο Black Mamba έχασε τη ζωή του, όταν το ελικόπτερό του συνετρίβη στην Καλιφόρνια. Η χρονιά έγινε ήδη μαύρη πριν καν ολοκληρωθεί ο πρώτος της μήνας. Στα 41 του χρόνια, ένας εκ των κορυφαίων, ένας άνθρωπος που λάτρευε το μπάσκετ και έκανε όλο τον πλανήτη να τον θαυμάσει, σκοτώθηκε με τον πιο άδικο τρόπο, ενώ μαζί του έφευγε και η 13χρονη κόρη του Gianna. Το σοκ ήταν τεράστιο.\nΟι εικόνες με τους αστέρες του NBA μέσα στο γήπεδο να μην μπορούν να συγκρατήσουν τα δάκρυά τους καθώς ο ένας μετά τον άλλο μάθαιναν τη φρικτή είδηση, προκαλούν ακόμα ανατριχίλα. Κανένας δεν ήθελε να το πιστέψει. Ακόμα και σήμερα, σχεδόν έναν χρόνο μετά, δυσκολευόμαστε να συνειδητοποιήσουμε ότι ο 5 φορές πρωταθλητής του NBA δεν περπατά ανάμεσά μας. Η μεγάλη του κληρονομιά όμως είναι ότι τα βίντεο με τις καλύτερες φάσεις του θα αποτελούν για πάντα οξυγόνο και κίνητρο για τους φίλους του μπάσκετ. Κάθε μικρό παιδί που ονειρεύεται μια μέρα να κατακτήσει τον κόσμο, θα φωνάζει “Kobe” πριν σουτάρει και μέσα του θα ξέρει πως αν δουλέψει σκληρά, πώς αν περάσει χιλιάδες ώρες προπόνησης, κανένας δε θα το εμποδίσει. Κι αυτό είναι το σημαντικότερο πρωτάθλημα για τον Kobe: Χάρη σε αυτό που αγαπούσε, θα ζει για πάντα.\nΤο Όσκαρ στο Parasite μας έδειξε ότι η Ακαδημία έχει κάποια ενσυναίσθηση\nΕίναι πολύ ταιριαστό, σημειολογικά μιλώντας, πως ακόμα και η ατάκα που σημάδεψε τον θρίαμβο του Parasite στα Όσκαρ αποτελούσε προϊόν ευρηματικής (παρά κυριολεκτικής) απόδοσης της φράσης του Bong Joon-ho από τη μεταφράστρια Sharon Choi. «Όταν ξεπεράσεις το εμπόδιο μιας ίντσας των υποτίτλων, θα γνωρίσεις τόσα πολλά περισσότερα απίστευτα φιλμ», είπε ο Bong μέσω της Choi παραλαμβάνοντας ένα από τα 4 Όσκαρ μιας βραδιάς ανεπανάληπτου θριάμβου για το κορεάτικο φιλμ που έγραψε ιστορία.\nΈγραψε ιστορία στις Κάννες, καθώς έγινε η πρώτη ταινία της κινηματογραφικά πάμπλουτης Νοτίου Κορέας που κερδίζει την ύψιστη τιμή του μεγαλύτερου Φεστιβάλ, έγραψε ιστορία καθώς έφερνε ασταμάτητα κόσμο στις αίθουσες σε όποια χώρα κι αν παιζόταν διαλύοντας ό,τι προκαταλήψεις μπορεί να υπήρχαν για εθνικά σινεμά που δε λειτουργούν σε κάποιες χώρες της Δύσης, και έγραψε τελικά ιστορία κατακτώντας ολοκληρωτικά το Hollywood. Μέχρι και σήμερα βέβαια η αριστοτεχνική δημιουργία του μεγάλου δημιουργού μπορεί να αποτελεί αντικείμενο αναλύσεων και συζητήσεων που παρεξηγούν βασικά κομμάτια της πολιτικοκοινωνικής της ουσίας, τη στιγμή που κάτι η απουσία των Καννών το 2020 λόγω πανδημίας, κάτι η πάντα αναπόφευκτη, ασυναίσθητη επαναφορά προς το μέσον (σκεφτείτε για παράδειγμα πως δύο χρόνια μετά το Moonlight το Όσκαρ Καλύτερης Ταινίας πήγε στο Green Book, μια σαφέστατα ακραία θεματική και αισθητική αντιστροφή) μας φέρνει στο τέλος μιας χρονιάς όπου δεν υπάρχει «φετινό» Parasite.\nAnd the #Oscar goes to…#Parasite pic.twitter.com/JXrORq9wwX— Parasite (@ParasiteMovie) February 12, 2020\nΤαινίες -και βασικά, φαινόμενα- σαν το Parasite φυσικά δεν έρχονται κάθε χρόνο, και ούτε περιμένει κανείς να δούμε ξανά μια μη αγγλόφωνη ταινία να κερδίζει Όσκαρ Καλύτερης Ταινίας, Σκηνοθεσίας και Σεναρίου(!). Όμως οι παράγοντες που βοήθησαν αυτή την ιστορική στιγμή να γίνει πραγματικότητα δε θα εξαφανιστούν. Η ταχύτητα, η αμεσότητα και η πρόσβαση που έχει φέρει το ίντερνετ σημαίνει πως οι «κουλτουρέ ξενόγλωσσες ταινίες» δεν είναι πλέον όσο μακρινές μπορεί να φάνταζαν σε έναν θεατή του πρόσφατου mainstream, ενώ η διεθνοποίηση της streaming διασκέδασης κάνει ακόμα και το αγγλόφωνο κοινό πιο δεκτικό σε αυτά τα «εμπόδια της μιας ίντσας». Φαινόμενο Parasite μπορεί να μην υπάρξει ξανά, όμως ο κόσμος του σινεμά δε θα είναι ποτέ όπως ήταν πριν από αυτό.\nΗ εκτόξευση των πυραύλων της SpaceX μας έδειξε ότι ο άνθρωπος πάντα θα επιθυμεί την κατάκτηση του διαστήματος\nΈνα από τα πιο σημαντικά γεγονότα του 2020 ήταν και η συνεργασία της εταιρίας SpaceX με τη NASA για την επιστροφή των ΗΠΑ στις επανδρωμένες αποστολές στο Διάστημα. Θα πρέπει όμως να διευκρινίσουμε εξ αρχής ότι οι ιδιωτικές εταιρίες σαν αυτή του Elon Musk αναπτύσσουν τα συστήματά τους με βάση συμβόλαια χρηματοδοτούμενα από τη NASA. Αυτό άλλωστε συνέβαινε ανέκαθεν και φυσικά και για το πρόγραμμα “Apollo”, του οποίου τα διάφορα συστήματα (διαστημόπλοια, πύραυλοι κλπ) κατασκευάστηκαν από 20.000 συνολικά εταιρίες με 400.000 εργαζόμενους, με τη συνολική όμως χρηματοδότηση της NASA που έφτασε το ποσό των 152 δισεκατομμυρίων δολαρίων (αξία 2019).\nΣτην περίπτωση του Elon Musk ίσως αρχικά να ήλπιζε πως θα μπορούσε να έκανε την επιστροφή του ανθρώπου στη Σελήνη με ιδιωτική χρηματοδότηση, δική του και άλλων ιδιωτών. Στην προσπάθεια αυτή είχε την οικονομική υποστήριξη και ενός Ιάπωνα δισεκατομμυριούχου ονόματι Yusaku Maezawa που του είχε υποσχεθεί 2,9 δις. δολάρια για να φτάσει στη γειτονιά της Σελήνης μαζί με ορισμένους καλλιτέχνες που θα επέλεγε ο ίδιος! Είχε μάλιστα καταθέσει και μία μεγάλη προκαταβολή. Αλλά στο μεταξύ ο Γιαπωνέζος έχασε πολλά χρήματα στις επιχειρήσεις του οπότε ανάγκασε και τον Musk να επιστρέψει στην κότα με τα χρυσά αυγά (τη NASA δηλαδή), όπως γίνεται πάντα, έστω κι αν ήδη ο Musk είναι ο δεύτερος πλουσιότερος άνθρωπος στον πλανήτη. Γιατί τα ταξίδια στη Σελήνη δεν είναι ένα σπορ που μπορεί (προς το παρόν τουλάχιστον) να αναλάβει μόνος του ένας ιδιώτης. Όσο πλούσιος κι αν είναι.\nΤην περασμένη Άνοιξη η NASA ανακοίνωσε την επιλογή των τριών εταιριών (από τις πέντε που κατέθεσαν προτάσεις στις αρχές του Νοεμβρίου 2019) για την κατασκευή και της νέας Σεληνακάτου που θα επιτρέψει στον άνθρωπο να επιστρέψει και πάλι στην επιφάνεια της Σελήνης. Πρόκειται για τις εταιρείες SpaceX (Elon Musk), Dynetics και Blue Origin (Jeff Bezos) μία εκ των οποίων θα κατασκευάσει το διαστημόπλοιο που θα μεταφέρει την πρώτη γυναίκα στην επιφάνεια της Σελήνης με το πρόγραμμα “Artemis”, μια ονομασία σε αντιδιαστολή με την ονομασία του προηγουμένου προγράμματος “Apollo”.\nΟι τρεις εταιρείες υπέγραψαν συμβόλαια συνολικού ύψους 967 εκατομμυρίων δολαρίων ώστε να ολοκληρώσουν τις προτάσεις τους μέχρι τον Φεβρουάριο του 2021. Για την επιστροφή στη Σελήνη έχει ήδη επιλεγεί το πυραυλικό σύστημα Space Launch System και το κύριο διαστημόπλοιο, με την ονομασία Orion, που θα κάνουν πραγματικότητα το ταξίδι της επιστροφής στη Σελήνη το 2024 ή το 2025. Αυτή τη φορά όμως θα είναι μια επιστροφή για πάντα και το εφαλτήριο για την επέκταση των ανθρώπινων δραστηριοτήτων στο Ηλιακό Σύστημα με την πρώτη επίσκεψη του ανθρώπου στον Άρη μέχρι τα μέσα του αιώνα (αν και γι’ αυτό το τελευταίο οι υποθέσεις που γίνονται είναι μάλλον πάρα πολύ αισιόδοξες).\nΟι τελευταίες πάντως ανακοινώσεις με την ανακήρυξη των πρώτων 18 γυναικών και ανδρών αστροναυτών που έκανε η Αμερικανική NASA στις αρχές Δεκεμβρίου 2020 επιβεβαιώνουν τις ελπίδες της ανθρωπότητας πως σύντομα το πρόγραμμα “Artemis” [δίδυμη αδελφή του Απόλλωνα και θεά της Σελήνης] θα τοποθετήσει την πρώτη γυναίκα και τον επόμενο άντρα στην επιφάνεια του φυσικού μας δορυφόρου. Σ’ αυτή τη νέα Κοσμική Οδύσσεια η Αμερική δε θα είναι μόνη της αλλά θα έχει τη συμπαράσταση Αμερικανικών ιδιωτικών εταιρειών αλλά και τον ανταγωνισμό των διαστημικών υπηρεσιών και άλλων χωρών.\nΔιονύσης Σιμόπουλος, Αστροφυσικός, Επίτιμος Διευθυντής του Ευγενιδείου Πλανηταρίου\nΟι φωτιές σε όλο τον πλανήτη μας θύμισαν ότι το περιβάλλον εκδικείται\nΕικόνες που μοιάζουν βγαλμένες από ταινίες καταστροφής, αλλά δυστυχώς είναι η φρικτή πραγματικότητα. Και μάλιστα, μια πραγματικότητα που επαναλαμβάνεται. Για ακόμη μια χρονιά, οι πυρκαγιές που λεηλάτησαν τεράστιες εκτάσεις σε Αυστραλία, Καλιφόρνια και πολλές ακόμα περιοχές του πλανήτη, μας δίδαξαν ένα σκληρό μάθημα. Το τσιτάτο «η φύση εκδικείται» μπορεί να μοιάζει με γραφικό σλόγκαν που κοσμεί μπλουζάκια οικολόγων, αλλά είναι ταυτόχρονα και μια σκληρή αλήθεια. Οι επεμβάσεις του ανθρώπου στα δάση και στο φυσικό περιβάλλον και η κλιματική αλλαγή η οποία σύντομα θα μοιάζει μη αναστρέψιμη, αποτελούν απλά την αντίδραση στην καταστροφική δράση του ανθρώπου. Ο πλανήτης αντιδρά, ο άνθρωπος μένει παθητικός θεατής, ανήμπορος να κάνει το οτιδήποτε και χρόνο με το χρόνο, οι συνέπειες θα είναι όλο και πιο ολέθριες, αν δεν υπάρξει παγκόσμια επιθυμία για αλλαγή. Όσο κι αν σε κάποιους, φωνές σαν της Greta Thunberg μοιάζουν υπερβολικές ή ακόμη και γραφικές, έχουν δυστυχώς για όλους μας μέσα τους πολύ μεγάλες δόσεις αλήθειας.\nΗ καταδίκη του Weinstein δε σημαίνει ότι ο αγώνας του #MeΤοο τελείωσε\nΛίγο πριν την εκπνοή του 2017, οι New York Times είχαν δημοσιεύσει το περιβόητο πια ρεπορτάζ των Jodi Kantor και Megan Twohey όπου καταγράφονταν κατηγορίες δεκαετιών για σεξουαλική κακοποίηση και παρενόχληση ηθοποιών και γυναικών του χώρου από τον Harvey Weinstein. Το βραβευμένο άρθρο του Ronan Farrow στο New Yorker λίγες μόλις ημέρες αργότερα θα έφερνε οριστικά πια τον καταιγισμό κατηγοριών που θα ακολουθούσε για τον μεγαλοπαραγωγό τα επόμενα χρόνια και θα καλλιεργούσε το πρόσφορο έδαφος για το κίνημα του #MeToo που είχε εισάγει ήδη ως hashtag η Tarana Burke.\nΣτα χρόνια που μεσολάβησαν μέχρι τη φετινή του κάθειρξη σε 23 χρόνια φυλάκισης με τις κατηγορίες βιασμού και σεξουαλικής κακοποίησης, το κίνημα του #MeToo έφερε ουσιαστικές αλλαγές πρακτικού επιπέδου στα σετ και τις διαδικασίες του Hollywood, γέννησε το Time’s Up όπου μπορούν να καταφεύγουν γυναίκες που υφίστανται παρενόχληση ή διακρίσεις στον εργασιακό τους χώρο για τη νομική τους υπεράσπιση, και έφυγε από τα όρια της βιομηχανίας ψυχαγωγίας, για να βάλει στη συζήτηση κάθε τομέα όπου οι γυναίκες εκτίθενται σε ανάρμοστες συμπεριφορές, εντός και εκτός Αμερικής.\nΗ κάθειρξη ήταν μία τεράστια στιγμή δικαίωσης για τις επιζήσασες των επιθέσεων ενός ανθρώπου που είχε μετατρέψει το Hollywood σε κυνηγότοπο, δεν πλησιάζει καν όμως την ιδέα ενός αίσιου τέλους. Ο Weinstein ήταν μονάχα η αρχή μίας χιονοστιβάδας που δεν έχει τέλος. Δε θα πρέπει να το αποκτήσει μέχρι κάθε γυναίκα να μπορεί να εργάζεται και να υπάρχει άφοβα.\nΤην εποχή της τηλεργασίας, το Zoom έγινε συνώνυμο του γραφείου\nΨάχνεις συνήθως να βρεις το καλό μέσα στο κακό, αυτό είναι μία ανθρώπινη ανάγκη για να κρατηθείς – και το κάναμε αρκετά μέσα στην πανδημία. Με όσους υπερέβαλαν όμως και έλεγαν αυτάρεσκες αερολογίες όπως «η πανδημία είχε και τα καλά της, με βοήθησε να βρω τον εαυτό μου», καλύτερα ούτε «καλημέρα».\nΕδώ αν έπρεπε να βρούμε ένα καλό θα ήταν ότι είχαμε τη μία-φορά-σε-χίλια-χρόνια ευκαιρία να φανταστούμε ξανά το πώς θα θέλαμε να δουλεύουμε. Να επανεφεύρουμε τρόπους εργασίας που έχουν καθιερωθεί ως ακλόνητοι μέσα από την παραδοσιακή πρακτική. Σκέψου το: Κάναμε «δουλειά γραφείου» από το σπίτι. Μόνο ως κακό ανέκδοτο μεταμφιεσμένο σε μέτριο status θα ακουγόταν αυτό κάποτε. Τώρα ήταν μία πραγματικότητα, κι ευχαριστούμε και το Zoom για αυτό.\nΕίχαμε υποψιαστεί ότι πολλά πράγματα μάς είναι άχρηστα στη δουλειά, αλλά ποτέ δεν είχαμε συμπεριλάβει ανάμεσά τους τα ρούχα. Την κίνηση, ναι, πάντα γνωρίζαμε ενδόμυχα πώς θα ήταν καλύτερη η ζωή μας, αν δε χαλούσαμε τόσες ώρες στο πηγαινέλα. Και την ησυχία του σπιτιού μας να μας βοηθάει να συγκεντρωθούμε, την είχαμε φανταστεί. Την πιθανότητα να τελειώνουμε την εργασία μας πιο γρήγορα εφόσον δεν υπάρχουν περισπασμοί, επίσης την περιμέναμε.\nΝα συνδυάζουμε όμως πιτζάμα με πουκάμισο στη δουλειά μας, όχι, αυτό ερχόταν από ένα άλλο σύμπαν, ένα άλλο πεδίο συνείδησης. Δεν υπήρχε στη φαντασία μας. Στο lockdown όμως το κάναμε, όπως και το να καθαρίζουμε μόνο εκείνο το μέρος του σπιτιού μας που φαινόταν πίσω απ’ την κάμερα του PC. Ή έστω αυτό το έκανα μόνο εγώ. Η τηλεργασία διέλυσε μύθους δεκαετιών, έλυσε προβλήματα που δημιουργήθηκαν μέσα σε μια νύχτα και -μεταξύ άλλων- μάς έκανε να αγαπήσουμε το Zoom, το καλύτερο υποκατάστατο της προσωπικής επαφής που είχαμε διαθέσιμο. Και αφού εξασκηθήκαμε μέσα από συνεννοήσεις και meetings, το χρησιμοποιήσαμε και στην προσωπική μας ζωή, για να μιλήσουμε με φίλους και συγγενείς. Γι’ αυτό και το «αγαπήσαμε» δεν το είπα υπερβολικά.\nΤο Last Dance μας έδειξε γιατί ο Jordan ήταν και θα είναι ο απόλυτος GΟΑΤ\nΣύμφωνα με όλες τις ενδείξεις, το The Last Dance συνέβη επειδή ο Michael Jordan κάπου βαρέθηκε να ακούει συγκρίσεις και άλλες -κατά τον ίδιο- ιεροσυλίες και εκμεταλλεύτηκε το υλικό που καθόταν αχρησιμοποίητο από τη διάρκεια της τελευταίας του σεζόν στους Bulls ,προκειμένου να παραδοθεί στο κοινό η Τελευταία Λέξη πάνω στις συζητήσεις περί μεγαλείου και κληρονομιάς. Στα δημιουργικά όμως χέρια των συντελεστών, το ντοκιμαντέρ που προέκυψε ήταν κάτι παραπάνω από ένα τεράστιο infomercial για το μεγαλείο του Jordan. Τοποθετεί τον MJ στο μέσον μιας σαρωτικής αφήγησης που εντοπίζει κομβικές στιγμές του παρόντος και του παρελθόντος για να μιλήσει για τη γέννηση και το θρίαμβο μιας δυναστείας και του πώς όλος αυτός ο τυφώνας είχε για επίκεντρο μία εμβληματική μορφή. Είναι συναρπαστικό όχι μόνο ως αθλητική ιστορία (ως πολλές αθλητικές ιστορίες!) ή ως μια συλλογή καθηλωτικών προφίλ, αλλά και ως ένας μεγαλειώδης πίνακας μιας ολόκληρης εποχής του αθλήματος.\nΗ δημοσίευση κοινοποιήθηκε από το χρήστη The Last Dance (@thelastdancenetflix)\nΟ Jordan στέκεται μπροστά από την κάμερα, στο σήμερα, με τα κοκκινισμένα του μάτια και το όλο vibe ενός ημίθεου με ανοιχτές ακόμα βεντέτες με τα πολλαπλά του παρελθόντα. Ενοχλείται, θυμώνει, απορρίπτει, εξηγεί. Όταν ο Ηρακλής επιλέγει να σου αφηγηθεί τους 12 Άθλους του, όσο ωραιοποιημένα κι αν το κάνει, όσο κι αν κομποζάρει, όσο κι αν απαιτεί να επικρατήσει η δική του οπτική, δεν μπορείς παρά να ακούσεις προσεκτικά. Τελικά, αν μιλήσουν αρκετά, οι άνθρωποι θα σου πουν ποιοι είναι. Και για τον Jordan δεν ισχύει κάτι διαφορετικό: Ο ίδιος και όλες του οι πτυχές αναπτύσσονται μέσα σε μια δομικά εντυπωσιακή αφηγηματική κατάθεση πολλαπλών ηρώων και storylines με τον Jordan αρχή και τέλος, ήρωα και villain, συνήγορο και κατήγορο, παιχνιδιάρη και απάνθρωπο, πληγωμένο και άτρωτο. Για 5 αξέχαστες εβδομάδες, δεν μπορούσαμε όχι απλά να σταματήσουμε να βλέπουμε, αλλά και να ασχοληθούμε με οτιδήποτε άλλο.\nΗ επιτυχία του TikTok ήρθε να αποδείξει ότι η Κίνα είναι το νέο αφεντικό των social media\nH έκρηξη της τεχνολογικής ανάπτυξης των τελευταίων δεκαετιών έχει συνδεθεί καλώς ή κακώς με τη Δύση ή με χώρες και αγορές προσκείμενες προς το παράδειγμά της (Νότια Κορέα, Ιαπωνία). Αυτό είναι νομίζω κάτι αδιαμφισβήτητο. Δεν είναι τυχαίο ότι οι περισσότερες από τις μεγαλύτερες εταιρείες τεχνολογίας έχουν τη βάση τους στις ΗΠΑ. Το 2020 και η αναμπουμπούλα που αυτό έφερε σε κάθε τομέα της αγοράς και, γενικότερα, της ανθρώπινης δραστηριότητας έφερε μαζί του και τις κατάλληλες ρωγμές που χρειαζόταν η Κίνα, προκειμένου να μπει και εκείνη στον διεθνή ανταγωνισμό και μάλιστα με τους καλύτερους όρους. Το όνομα τους δρόμου που άνοιξε μπροστά της; ΤikTok.\nΤο TikTok τρέχει με 690 εκατομμύρια ενεργούς χρήστες τον μήνα. Περίπου οι 200 εκατομμύρια από αυτούς βρίσκονται στις ΗΠΑ και την Ευρώπη. Ο Donald Trump προσπάθησε με διάφορους πιθανούς ή απίθανους τρόπους να ανακόψει αυτή την πορεία, πράγμα που όμως ερχόταν σε αντίθεση με τους ίδιους του κανόνες της ελεύθερης αγοράς. Η επιτυχία της πλατφόρμας αυτής μοιάζει, λοιπόν, σαν να ήρθε από το πουθενά αλλά είναι δεδομένο ότι οδηγεί κάπου. Σηματοδοτεί μια καινούργια εποχή. Είναι προφανές ότι σε έναν κόσμο σαν και τον δικό μας, ο έλεγχος πάνω σε ένα μεγάλο μέρος της καθημερινότητας δισεκατομμυρίων χρηστών παγκοσμίως μπορεί να φέρει τρομερά οφέλη σε μια αναδυόμενη υπερδύναμη όπως είναι η Κίνα.\nΟύτως ή άλλως δεν είναι καθόλου σπάνιο το φαινόμενο πλατφόρμες της Δύσης να υιοθετούν και να ενσωματώνουν επιτυχημένα στην Κίνα features. Το αν αυτός ο τρόπος ενσωμάτωσης στοιχείων από τα κινεζικά social media αρκεί για να διατηρήσουν οι ΗΠΑ τα σκήπτρα στον απόλυτο έλεγχο των μέσων κοινωνικής δικτύωσης θα φανεί στο άμεσο μέλλον. Το βέβαιο είναι πάντως ότι το TikTok, σε περίπτωση που διατηρήσει τη δυναμική του φτιάχνοντας και νέες συνάψεις με την καθημερινότητα των χρηστών είναι ήδη ένα πολύ ισχυρό πλήγμα στην αμερικανική κυριαρχία.\nΤο 2020 μας έδειξε πώς η φυγή της Eλένης Μενεγάκη από τη μικρή οθόνη, επανακαθορίζει την ελληνική τηλεόραση\nΔεν έχει σημασία αν η τελευταία φορά που κάθισες να δεις εκπομπή της ήταν εδώ και πάνω από μια δεκαετία, όταν ήσουν φοιτητής με άπειρο χρόνο να κάψεις. Δεν έχει σημασία αν γενικότερα δε βλέπεις ελληνική τηλεόραση. Δεν έχει σημασία αν έχεις χιπστεράδικη αλλεργία απέναντι σε οτιδήποτε είναι ΤΟΣΟ ξανθό, ΤΟΣΟ μπουστάτο και ΤΟΣΟ χαρωπό.\nΗ Ελένη έφυγε, μετά από 25+ χρόνια. Έφυγε με το κεφάλι της ψηλά. Έφυγε όταν εκείνη ήθελε, με τον τρόπο που εκείνη ήθελε. Δεν ξέρω αν και πότε θα ξαναγυρίσει. Δεν ξέρω καν αν θέλω να ξαναγυρίσει. Το μόνο βέβαιο είναι με το δικό της Last Dance απέδειξε ότι είναι η Air Jordan της ελληνικής τηλεόρασης. Η τελευταία -και μεγαλύτερη- σταρ της ελληνικής τηλεόρασης.\nΕκείνη που καμία, μα καμία, δεν μπορεί να πάρει τη θέση της. Γιατί, όπως εύστοχα μου είπαν τηλε-γνώστες, «δε θα ξαναβγεί Μενεγάκη γιατί δε θα ξαναϋπάρξει η εποχή που τη γέννησε, που την κράτησε και που της έδωσε αυτή τη διάρκεια. Είναι πραγματικά τέλος εποχής». Και όντως συμφωνώ ότι κανένα πρόσωπο δεν μπορεί να εξελιχθεί αυτή τη στιγμή σε τόσο γιγαντιαίο για τα ελληνικά δεδομένα brand name όσο εκείνη.\nΤι μένει για την ελληνική τηλεόραση; Πάντως, όχι το να αρκεστεί σε ξανθιές που θυμίζουν Μενεγάκη αλλά δεν είναι ή να επενδύσει σε πιο θεατράλε ή μοντελέ φιγουρές. Γιατί καμία από αυτές τις συνταγές δεν έπιασαν. Ίσως, πάλι, η λύση να έρθει και πάλι από τη Μενεγάκη. Γιατί μόνο μια βασίλισσα μπορεί να χρίσει τη διάδοχό της. Πώς; Με το να δεχθεί να δώσει σε αυτή (όποια και αν είναι) την πρώτη της συνέντευξη ως καλεσμένη.\nΤο 2020 ήταν η χρονιά που η JLo μας έδειξε ότι το star status είναι ανεξάρτητο από την ηλικία\nΣτις 24 Ιουλίου του 2020 η Jennifer Lopez έκλεισε τα 51 χρόνια ζωής. Μισός αιώνας και ένας χρόνος από τη στιγμή που εμφανίστηκε στον πλανήτη Γη. Κι όμως, η JLo μοιάζει λες και έχει καταργήσει κάθε νόμο της φύσης και κάθε χρόνο που περνάει δείχνει νεότερη, αλλά και πιο δημιουργική. Τη φετινή χρονιά μάλιστα, απέδειξε με τον πιο εμφατικό τρόπο ότι το star status είναι ανεξάρτητο από την ηλικία.\nΑυτά που έκανε μέσα στο 2020 ξεπέρασαν κάθε προσδοκία. Κάθε προηγούμενο. Τον περασμένο Φεβρουάριο στο ημίχρονο του Super Bowl «εξαφάνισε» τη Shakira και η υφήλιος υποκλίθηκε στο μεγαλείο της. Λίγους μήνες αργότερα κι ενώ οι περισσότεροι καλλιτέχνες βρίσκονταν σε μια φάση προετοιμασίας και συγκέντρωσης για τα επόμενα projects τους, η JLo αιφνιδίασε ξανά. Κυκλοφόρησε νέο κομμάτι με τον Maluma (Pa Ti), ενώ το παρουσίασαν στα αμερικανικά βραβεία AMAs με τον πιο σέξι τρόπο. Συγκλονιστήκαμε, την αποθεώσαμε και συνεχίσαμε τις ζωές μας.\nΠού να ξέραμε πως η Jennifer Lopez είχε έτοιμο και κάτι ακόμη μεγαλύτερο φέτος; Ένα μήνα πριν φύγει το 2020 ανέβασε στο Instagram μία φωτογραφία που εντάχθηκε σχεδόν αμέσως στην κατηγορία με εκείνες που «έσπασαν» το Internet. Η 51χρονη σταρ πόζαρε ολόγυμνη, φορώντας μόνο το δαχτυλίδι του αρραβώνα της με τον Alex Rodriguez, προκειμένου να μάς ενημερώσει για την κυκλοφορία του νέου της single “In the Morning”. Η εικόνα του εξωπραγματικού σώματος της JLo συγκέντρωσε εκατομμύρια likes και δε θα ήταν υπερβολή να πούμε πως της χάρισε δικαιωματικά τον τίτλο του απόλυτου sex symbol της εποχής μας. Τι άλλο να περιμένουμε Jennifer;\nΗ ήττα του Trump στις εκλογές δεν έβγαλε την Αμερική από την προεμφυλιακή της κατάσταση\nΗ ήττα του Trump στις πρόσφατες εκλογές των ΗΠΑ, έφερε ως γεγονός όλα τα στοιχεία που έκαναν τον Trump, πλανητάρχη. Γκρίνια, αιτιάσεις για fake news, αδυναμία παραδοχής λαθών, μικροπρέπεια, πολιτικό κανιβαλισμό. Η ακραία πόλωση που είδαμε να διαμορφώνεται την περίοδο πριν τις εκλογές, όχι μόνο δεν αποδυνάμωσε τον Trump, αλλά στην ουσία τον ενίσχυσε. Ο πρώην Πρόεδρος συγκέντρωσε πάνω από 74 εκ. ψήφους, έναντι 81 εκ. του Biden. Το 2016 είχε συγκεντρώσει 63 εκ. έναντι 65 της Hillary, μόνο που τότε «πήρε» τις μεγάλες Πολιτείες. Εν ολίγοις, ο «πορτοκαλί» απερχόμενος αύξησε τα ποσοστά του κατά 11 εκ. ψήφους. Θα έλεγε κανείς ότι ο Biden επικράτησε τελικά λόγω της συσπείρωσης όλων των «άλλων» έναντι του υποψηφίου των Ρεπουμπλικανών. Των πιο προοδευτικών, των μεταναστών, των απογοητευμένων με τη διαχείριση της πανδημίας.\nΗ ουσία όμως είναι πως η Αμερική παραμένει βαθιά διχασμένη, με τους οπαδούς της συντήρησης να έχουν «μπολιαστεί» πλέον με τον πιο ακραίο αντιμεταναστευτικό -έως και ρατσιστικό- λόγο, σε μια πιο παγιωμένη από ποτέ δομή λαϊκισμού και επιθετικότητας. Μπορεί λοιπόν ο Trump να φεύγει, ο «τραμπισμός» όμως μένει και θα αποτελέσει βασικό συστατικό της πολιτικής της επόμενης ημέρας για τους Ρεπουμπλικανούς, οι οποίοι θα συνεχίσουν άλλωστε να ελέγχουν τη Γερουσία. Ο δε «νούμερο 2» τους, John Thune, δε φαντάζει και πολύ πιο προοδευτικός από τον Trump μιας και ήταν ενορχηστρωτής της οικονομικής πολιτικής του.\nΤο μίσος έχει αυξηθεί και η νίκη του Biden φαντάζει «πικρή», μιας και δύσκολα θα μπορέσει να αλλάξει τις παγιωμένες δομές στα σώματα Ασφαλείας της χώρας, και την εξωτερική πολιτική της οικονομικής υπεροχής δια των εντάσεων. Θα έχει άλλη ρητορική μεν, όμως είναι βέβαιο πως θα αποφύγει τη σύγκρουση συμφερόντων με τα μεγάλα λόμπι που ενίσχυσε ο προκάτοχός του. Το να καταφέρει για αρχή, να επαναφέρει μερικώς το Obamacare και να επενδύσει περισσότερα για την παιδεία, θα είναι μια έστω καθυστερημένη ανάκαμψη για τις ΗΠΑ.\nΤα ριάλιτι επέστρεψαν για να θριαμβεύσουν στην ελληνική τηλεόραση και αυτό δεν είναι καλό\nΤο 2020 αποδείχθηκε εξαιρετικά δύσκολη χρονιά για την ελληνική τηλεόραση. Σαν να μην έφτανε η πανδημία και ο κορονοϊός, που άλλαξαν βίαια την καθημερινότητά μας, τα κανάλια πήραν φέτος την απόφαση να γυρίσουν τον χρόνο πίσω και να μας σερβίρουν ένα ξαναζεσταμένο, ίσως και χαλασμένο φαγητό. Η αρχή έγινε από τον περασμένο Φεβρουάριο, όταν έγινε γνωστό πως ο «βασιλιάς της ριάλιτι tv», το Big Brother, θα επέστρεφε στους τηλεοπτικούς μας δέκτες.\nΑν και η πανδημία αναγκαστικά ανέβαλε την πρεμιέρα του, τελικά δεν το αποφύγαμε και τον Αύγουστο άρχισε να ξεδιπλώνεται στις τηλεοράσεις μας ένα κρεσέντο αισχρολογίας και ντροπιαστικών σχολίων, τα οποία προκάλεσαν μέχρι και κυβερνητική παρέμβαση. Παρόλα αυτά τα νούμερα, που κατέγραψε το συγκεκριμένο πρόγραμμα στους δείκτες τηλεθέασης, ήταν υψηλά. Κι αυτό είναι σίγουρα κάτι ανησυχητικό.\nΑυτή η χρονιά, όμως, μας επιφύλασσε κι άλλες δυσάρεστες εκπλήξεις. Ο πληγωμένος Έλληνας τηλεθεατής είδε να ξεδιπλώνεται μπροστά του μια μεγάλη σειρά ριάλιτι προγραμμάτων, όπως το Bachelor, το GNTM ή ο Εφιάλτης στην Κουζίνα. Όλα τους κατάφεραν να σταθούν αξιοπρεπώς στους δείκτες τηλεθέασης, «βυθίζοντας» αρκετές νέες και ποιοτικές ελληνικές σειρές μυθοπλασίας, που βρέθηκαν απέναντί τους. Εξαίρεση σε αυτό τον κανόνα αποτέλεσαν οι Άγριες Μέλισσες, ωστόσο ένα πρόγραμμα είναι δύσκολο να αντισταθεί στην επέλαση της trash tv. Και το χειρότερο είναι πως, απ’ όσα τουλάχιστον ακούγονται, το 2021 ίσως και να έχουμε ακόμη περισσότερα ριάλιτι στις «ταλαιπωρημένες» τηλεοράσεις μας.\nΗ ζωή και ο θάνατος του Diego Maradona μας έδειξαν ότι και οι θεοί είναι θνητοί\nΔεν τον έζησα real time. Δύο εικόνες έχω από Αυτόν να αγωνίζεται: Mία στα 10 το 1994 στο Μουντιάλ της Αμερικής απέναντι στην Ελλάδα και άλλη μία από την επιστροφή του στη Boca Junios το 1995, στο Bombonera με εκείνη την ανεκδιήγητη κίτρινη λωρίδα στα μαλλιά. Τον Φλεβάρη του 2019, όμως, τότε που μπορούσαμε και ταξιδεύαμε, βρέθηκα στη Νάπολη, στη γη που μεγαλούργησε, στο Σπίτι Του. Ήταν σαν το πνεύμα του να αιωρούνταν με κάποιον ιερό τρόπο πάνω από όλη την πόλη – από τις τοιχογραφίες στη Spaccanapoli, το εκκλησάκι στο Bar Nilo, τις φανέλες με το όνομά του στη Via Tribunali, τα γκραφίτι, τα παιδιά με το 10 στην πλάτη, ο Diego ήταν εκεί, 30, περίπου, χρόνια μετά το τελευταίο του παιχνίδι στο γήπεδο Σαν Πάολο. Εκεί που έγινε Θεός. Εκεί που πήγε για να γεμίσει ένα κενό που φαίνεται ότι υπήρχε από πάντα.\nΌταν έγινε η ακριβότερη μεταγραφή για το 1984, η πόλη της Νάπολης ανάρρωνε, ακόμα, από τον σεισμό του Νοεμβρίου του ’80, όταν τα 6,9 ρίχτερ της δόνησης στην Ιρπίνια της Καμπανίας στη νότια Ιταλία άφησαν πίσω τους 2.500 νεκρούς, 7.700 τραυματίες και 250.000 άστεγους. Νότος, Νάπολη, Καμόρα, εκατομμύρια λιρέτες της ιταλικής κυβέρνησης. Μία εξίσωση που δεν ήταν δύσκολο να πάει λάθος, να βγάλει λάθος νούμερα από τη στιγμή που τα χρήματα (καμία έκπληξη) θα βρίσκονταν στα λάθος χέρια. Η πόλη δεν είχε δήμαρχο, σπίτια, σχολεία, λεωφορεία και εγκαταστάσεις. Τίποτα όμως δεν είχε σημασία γιατί, πλέον, είχε Αυτόν. Την ελπίδα.\nΠήγε εκεί για να κάνει την εξομολόγησή του σε ένα άνετα εξωστρεφές περιβάλλον, στην Ιταλία, στη χώρα που θα μπορούσε να κάνει αυτή την πολύπλοκη εξομολόγηση, επικοινωνιακά επιστήμη. Κάθε εμφάνιση και μία ισορροπία τρόμου. Επιδεικνύοντας: Γκολ, ντρίμπλες, πάρτι, κόκα, εξώγαμα, ευφυΐα, διαστροφή, ένα ευζήν που χωρούσε τον δικό του πουτανιάρικο τρόπο ζωής. Πάντα έτοιμος για συντριβή. «Με τον Diego θα πήγαινα παντού, με τον Maradona πουθενά», τάδε έφη Fernando Signorini, ο τότε προσωπικός του γυμναστής. Κανείς δεν το έθεσε ποτέ καλύτερα.\nΉταν λαϊκός, είχε μεγαλώσει σε μια φτωχογειτονιά στα περίχωρα του Μπουένος Άιρες, είχε ανεπτυγμένο το αίσθημα κοινωνικής δικαιοσύνης, πήγε -χωρίς να το ξέρει- για να γίνει Μεσσίας, Άγιος, για να προκαλέσει με ένα απλό χτύπημα με το μυτάκι πέντε λιποθυμίες και δύο καρδιακές προσβολές (όπως σε εκείνο το γκολ απέναντι στη Γιουβέντους). Ο Diego στη Maradonapoli. Ήταν και αφελής – αν τον κρίνουμε με τους σοσιαλμιντικούς όρους του 2020-, συχνά ξεβρακωμένος μπροστά στο τσίρκο. Γυμνός και ειλικρινής, όμως, έδειξε ότι είναι ένας από αυτούς. Τους ανθρώπους του Νότου. Πήγε για να κυλιστεί στις λάσπες σε ένα φιλικό, για να κάνει τους συμπαίκτες του να πιστέψουν ότι μπορούν να καταφέρουν τα πάντα, βλέποντας τον απλά να χορεύει στο Μόναχο σε έναν ημιτελικό UEFA, για να απορροφήσει όλες τις ρατσιστικές συμπεριφορές του Βορρά απέναντι στο Νότο, για να ενώσει με έναν τρόπο που δεν είχε συμβεί ποτέ άλλοτε. Εξαιτίας του, είδαμε στο ντοκιμαντέρ του Asif Kapadia, το ανατριχιαστικό «Δεν ξέρετε τι χάσατε», έξω από το νεκροταφείο τη μέρα του πρώτου πρωταθλήματος. Ήταν Θεός. Στη Νάπολη, o Maradona αντικατέστησε τη Madonna.\nΜετά τον κορονοϊό, η αγορά εργασίας δε θα είναι ποτέ ίδια\nΟ εφιάλτης της μείωσης της απασχόλησης, που συνεπάγεται μείωση της κατανάλωσης, άρα και αύξηση του κρατικού ελλείμματος, είναι ήδη μπροστά μας. Η τηλεργασία ήρθε για να μείνει. Δεν είναι ένας θεσμός που ήρθε για να παρέλθει. Θα γίνει ένας κεντρικός πυλώνας της απασχόλησης σε παγκόσμια κλίμακα, αυτό είναι δεδομένο. Στη δική μας αγορά εργασίας, ακόμα αναμένουμε ένα νομοσχέδιο που θα περιγράφει το πλαίσιο των κανόνων γύρω από την τηλεργασία.\nΕίναι κρίσιμη η ανάγκη να επιβληθούν τα απαραίτητα μέτρα ρύθμισης της τηλεργασίας από τους κρατικούς φορείς, καθώς καθημερινά βλέπουμε πως είναι ένα πεδίο που η εργοδοτική αυθαιρεσία αλωνίζει. Δε λαμβάνονται πρωτοβουλίες ως προς το δικαίωμα του εργαζομένου στην ορθή τήρηση του ωραρίου του, στη χρήση της κάμερας, στο logout από τον υπολογιστή, θα συνεχίζουμε να ακούμε για περιπτώσεις εργαζομένων που δουλεύουν 15 ώρες την ημέρα, ή ακόμα και άλλους που τηρούν μεν το 8ώρο, αλλά καλούνται να απαντήσουν σε e-mails στις 11-12 το βράδυ, χωρίς καμία πρόσθετη αμοιβή.\nΕπίσης, βλέπουμε να θεσμοθετείται για πρώτη φορά στη χώρα μας η 10ώρη εργασία, άρα το 8ώρο είναι πια στο στόχαστρο. Παράλληλα, μέσα από την έκθεση Πισσαρίδη, γίνεται λόγος για μείωση εισφορών υγείας υπέρ του εργοδότη, για μια «ενιαία εισφορά», όπου ένας εργαζόμενος των 6500 ευρώ και ένας 650 ευρώ θα πληρώνουν το ίδιο, κάτι που σημαίνει πολύ μειωμένες δαπάνες ως προς τη δημόσια υγεία. Άρα η δημόσια υγεία εξελίσσεται σε είναι ένα ακριβό αγαθό, που θα είναι μη ποιοτικό για όσους δεν έχουν οικονομική άνεση.\nΗ αγορά ακούγεται πως θα έχει ανάπτυξη και θα φέρει νέες θέσεις εργασίας τα επόμενα χρόνια. Όμως αυτό δεν είναι δεδομένο. Για να υπάρξει ανάπτυξη, θα χρειαστεί ένα πάγωμα των ασφαλιστικών και φορολογικών εισφορών στις επιχειρήσεις και όχι μόνο μειώσεις των υποχρεώσεων των εργοδοτών που αφορούν κυρίως τους εργαζόμενους, κάτι που συμβαίνει και στη χώρα μας. Για να υπάρξει ανάπτυξη, χρειάζεται να στηριχθεί το εισόδημα, να στηριχθούν οι επιχειρήσεις με πρόσβαση σε δανειοδότηση και όχι να κλείνεται το μάτι στις επιχειρήσεις, ώστε να μετακυλούν το κόστος προς τους εργαζόμενους. Αν δεν υπάρξει ουσιαστική ενίσχυση του εισοδήματος, θα έχουμε λουκέτα και απολύσεις.\nΚώστας Τσουκαλάς, Δικηγόρος-Εργατολόγος\nΤο νέο Playstation της Sony μας έδειξε τι θα πει επιτυχημένη και δυναμική επιστροφή\nΗ αλήθεια είναι μία. Δεν υπάρχει αμφιβολία, το PlayStation είναι βαθιά ριζωμένο στο RNA του Έλληνα παίκτου. Δεν περιμέναμε το 2020 εν μέσω καραντίνας και κορονοϊού να βγάλουμε αυτό το συμπέρασμα. Απλώς ο Νοέμβριος του έτους που φεύγει έβαλε μία έξτρα στρώση με το PS5. Ταχυμεταφορικές -χωρίς το ταχύ μπροστά- προσπάθησαν και θα προσπαθήσουν στο μέλλον να εξυπηρετήσουν τις προ-παραγγελίες της νέας κονσόλας με την αγορά να μην ομαλοποιείται ακόμα και έως το τέλος του Μαρτίου του ’21 όπως ψιθυρίζεται. Τι σημαίνει αυτό; Ότι ενδέχεται έως τότε να μην καθίσει κανένα PS5 φαρδύ πλατύ ή έστω σε κάθετη θέση σε ράφι καταστήματος, θα πρέπει πρώτα να καλυφθούν οι παραγγελίες που έχουν γίνει ήδη. Κι όλα αυτά ενώ καταρρίφθηκε ο πρώτος και καλύτερος κανόνας, ότι δηλαδή μία κονσόλα είναι τα παιχνίδια της, καθώς σημαιοφόρος της παρέλασης των τίτλων του λανσαρίσματος ήταν το Demon’s Souls του 2009 και παραστάτης το Astro’s Playroom.\nΕντάξει, υπερβολικός και γκρίνιας όπως πάντα, πρόκειται για ένα μυθικό remake και μία εξαίρετη περίπτωση-υπόδειγμα τι μπορείς να κάνεις με το νέο διαστημικό χειριστήριο DualSense, παρόλα αυτά η αλήθεια είναι πως το launch line-up δεν ήταν και το καλύτερο στην παγκόσμια ιστορία. Αλλά, πρώτον, πρόκειται για μία νέα κονσόλα, με SSD, με πράματα, με θάματα. Για παράδειγμα, δε θα είναι πλέον μία Οδύσσεια να φορτώσεις ένα save σε ένα open-world game (ναι, Assassin’s Creed Odyssey, για σένα μιλάμε, κάτσε να σε κεράσουμε). Και, δεύτερον, υπάρχει μία εμπιστοσύνη, μια άλλη σχέση, τα καλύτερα έρχονται με God of War: Ragnarok, Horizon Forbidden West, Gran Turismo 7 και ποιος ξέρει τι άλλο. Έτσι είναι, μόνο αλήθειες σε αυτήν την εκπομπή, κυρίες και κύριοι.\nTo Crown έκανε ξανά hot τη βασιλική οικογένεια, αλλά ο Meghan και η Harry δεν την άντεξαν άλλο\nΜετά από μήνες εικασιών και αναλύσεων από τους φανατικούς παρατηρητές της βρετανικής βασιλικής οικογένειας, ο – τότε – Πρίγκιπας Harry και η Meghan Markle ανακοίνωσαν τον περασμένο Ιανουάριο πως είχαν αποφασίσει να παραιτηθούν από τους ρόλους τους ως ανώτερα μέλη της οικογένειας. Οι λέξεις «οικονομικά ανεξάρτητοι» που εμπεριείχε η ανακοίνωσή τους είναι αμφισβητούμενες καθώς ο Harry μπορεί ακόμα να λαμβάνει χρήματα από τον πατέρα του Πρίγκιπα Κάρολο μέσω του Δουκάτου της Κορνουάλης, η κάνουλα του μοναρχικού επιδόματος ωστόσο έχει κλείσει.\nΜπορεί η Markle να ήταν προετοιμασμένη για την παρεμβατικότητα των βρετανικών μέσων – πριν καν παντρευτεί τον Harry οι αγγλικές φυλλάδες είχαν ανασύρει όποιον είχε κακή κουβέντα να πει γι’ αυτή, ανάμεσά τους και τον πατέρα της – δε φάνηκε ότι περίμενε όμως τον ανεπαρκώς κεκαλυμμένο ρατσισμό που θα εμφανιζόταν σε κάθε ευκαιρία μικροεπίθεσης εναντίον της. Η αποχώρηση του ζευγαριού ήταν μία δύσκολη απόφαση που τελικά είχε πιο περίπλοκο παρασκήνιο από αυτό που άφησαν οι επίσημες ανακοινώσεις να εννοηθεί, σε έναν κόσμο που παλεύει να εξελιχθεί ωστόσο ήταν ίσως τελικά μονόδρομος.\nTo 2020 μας έδειξε πώς πραγματικά είναι να ζεις στη χρονιά της απώλειας\nΠριν την πανδημία, οι μαύρες σκέψεις όπως «κι αν αυτή είναι η τελευταία φορά που του μιλάω» ίσως γίνονταν όταν επισκεπτόσουν κάποιον στο νοσοκομείο ή όταν μιλούσες με κάποιον στο τηλέφωνο και ήξερες ότι έχει χειροτερέψει η υγεία του. Οι μαύρες σκέψεις όμως σαν κι αυτήν να γίνεται για άνθρωπο υγιή, για κάποιον που εκείνη τη στιγμή που μιλάτε, ξέρεις και ξέρει ότι δεν έχει τίποτα, ήταν κάτι εντελώς καινούργιο. Και νομίζω όχι μόνο για μένα. Να τηλεφωνείς καθημερινά στους γονείς σου, στους δικούς σου ανθρώπους που έχουν μια ηλικία, για να βλέπεις αν είναι καλά, και όχι με το τυπικό του πράγματος, να θες να δεις αν ΟΝΤΩΣ είναι καλά -δεν έχουν πυρετό, δε βήχουν, αναπνέουν κανονικά κλπ- ήταν κάτι πρωτόγνωρο. Και να σκέφτεσαι «λες αύριο να μην είναι στην ίδια κατάσταση;», ενώ εκείνη την ώρα χαίρουν άκρας υγείας. «Λες μέσα σε λίγες ώρες όλα να έχουν πάει ανάποδα»;\nΌσοι ζούμε μέσα σε αυτό το περιβάλλον της απώλειας και η μόνη μας έγνοια είναι η πιο πάνω, ανήκουμε στους τυχερούς. Και αυτό δείχνει πόσο σκληρή είναι η νέα πραγματικότητα. Κάποιοι έχασαν τους ανθρώπους τους, κι εμείς γκρινιάζουμε. Με τι μούτρα;\nΈτσι μαθαίνουμε τους αριθμούς -κρούσματα, διασωληνώσεις, θανάτους- και προχωράμε προσεκτικά να κάνουμε ό,τι έχουμε να κάνουμε με έναν νέο τρόπο. Και σε ό,τι δε χωράει νέος τρόπος, το αναβάλλουμε. Και ψάχνουμε κάποια σύνδεση με το παρελθόν προς τη μεριά που μας δείχνει το 2020 -ξεχασμένες πανδημίες, καταστροφές κλπ- για να δούμε αν υπάρχει παράδειγμα να ακολουθήσουμε. Διαβάζουμε για το πώς αντιμετώπισαν οι προηγούμενοι από μας τις δικές τους χρονιές της απώλειας και πάντα βιαζόμαστε να φτάσουμε στην τελευταία σελίδα, εκεί που γράφει ότι κάποια στιγμή όλο αυτό τελείωσε. Και το ίδιο περιμένουμε να συμβεί και τώρα.\n* Εικονογράφηση: Κωνσταντίνος Μπαντούνας


Πάρε μέρος στο Gillette Unileague 5x5! (video) - Onsports.gr\nOnsports Team\t31 Οκτωβρίου 2017, 12:13\nΠάρε μέρος στο Gillette Unileague 5x5! (video)\nΚάνε δικό σου ένα i-pad και μοιράσου το πρωτάθλημα για το οποίο παραμιλά η Ευρώπη!\nΗ μεγαλύτερη διοργάνωση φοιτητικού ποδοσφαίρου 5x5 στην Ελλάδα, το Gillette Unileague σε καλεί να ζήσεις μοναδικές στιγμές! Φτιάξε την ομάδα σου, παίξε μπαλίτσα και κέρδισε ένα i-pad ως μέλος της Πανελλήνιας Πρωταθλήτριας ομάδας! Ταυτόχρονα κερδίζεις αυτόματο δικαίωμα συμμετοχής της ομάδας στο Πανευρωπαϊκό Πρωτάθλημα Unileague Euro 2018 με ομάδες από 10 χώρες! Πληροφορίες και Δηλώσεις ως 16/11 στο 6936030100 και στο www.unileague.gr.\nΤο πρωτάθλημα διεξάγεται φέτος σε 12 πόλεις:\nΑθήνα, Θεσσαλονίκη, Βόλο, Λάρισα, Ιωάννινα, Πάτρα, Ηράκλειο, Ρέθυμνο, Χανιά, Αγρίνιο, Κέρκυρα και Σπάρτη και ο νικητής κάθε πόλης φιλοξενείται με όλα τα έξοδα πληρωμένα στην φαντασμαγορική Πανελλήνια τελική φάση στον Βόλο!\nΈλα μαζί μας στο Gillette Unileague 5Χ5 ! Στο Πανελλήνιο Πρωτάθλημα Φοιτητών & Σπουδαστών χρυσός χορηγός είναι η Old Spice ενώ επίσης την διοργάνωση στηρίζει και η Umbro, το Vodafone CU, η ANEK LINES, το www.ekdromi.gr, το iyouth.gr και η NIKON Δαμκαλίδης.\nΠληροφορίες και Δηλώσεις ως 16/11 στο 6936030100 και στο www.unileague.gr.\nΔες τους εκπροσώπους των ομάδων και τον Χρήστο Σωτηρακόπουλο στο κάλεσμα τους:\nLive Chat Άρης-Ατρόμητος 1-0 (ημίχρονο)\nSuper League 2: Επέστρεψε στην κορυφή ο Εργοτέλης\nΝίκη με τις ρεζέρβες για την Εφές\n5 λεπτά πριν Νίκη με τις ρεζέρβες για την Εφές\nΟλυμπιακοί Αγώνες: Θέλουν κόσμο οι Ιάπωνες\n7 λεπτά πριν Ολυμπιακοί Αγώνες: Θέλουν κόσμο οι Ιάπωνες\n13 λεπτά πριν Live Chat Άρης-Ατρόμητος 1-0 (ημίχρονο)\n17 λεπτά πριν Super League 2: Επέστρεψε στην κορυφή ο Εργοτέλης


«Ενθουσιασμός» είναι η πιο ωραία λέξη στον κόσμο - NGradio.gr\n«Ενθουσιασμός» είναι η πιο ωραία λέξη στον κόσμο\nΟι άνθρωποι γεννιούνται αμόρφωτοι, όχι ηλίθιοι. Γίνονται ηλίθιοι με κακές συναναστροφές και την εκπαίδευση.\nΟ Θεός σώζει τούς ανθρώπους με την χάρη και μέσα από τους αγίους και με κάποιους σπουδαίους καλλιτέχνες ακόμη και σήμερα.\nΜΠΟΡΕΙΣ να παλέψεις όποιον θες. Δεν μπορείς και δεν επιτρέπεται ποτέ την μητέρα σου και δεν πρέπει ΠΟΤΕ !!! Αν παλέψεις με αυτή σε περιμένει ήττα…γιατί κανείς δεν μπορεί να κερδίσει και δεν χρειάζεται να τα βάλει με το πρώτο του σπίτι…ΑΝ ΔΕΝ ΜΠΟΡΕΙΣ ΝΑ ΑΓΑΠΗΣΕΙΣ ΤΗΝ ΜΗΤΕΡΑ ΣΟΥ ΟΠΩΣ ΚΑΙ ΝΑ ΕΙΝΑΙ ΟΤΙ ΚΑΙ ΑΝ ΕΙΝΑΙ… ΝΑ ΞΕΡΕΙΣ ΤΟΤΕ ΟΤΙ ΕΣΥ ΔΕΝ ΜΠΟΡΕΙΣ ΝΑ ΑΓΑΠΗΣΕΙΣ ΠΟΤΕ ΚΑΝΕΝΑΝ ΑΝΤΡΑ ΓΥΝΑΙΚΑ […]


Τέλος οι καταστροφές από τα κύματα και νέα πλαζ 30 μέτρων στη Μικρή Μαντίνεια! - Kalamata Journal\nΣάββατο, 12 Οκτωβρίου 2013 14:24\nΤέλος οι καταστροφές από τα κύματα και νέα πλαζ 30 μέτρων στη Μικρή Μαντίνεια!\nΣε ένα μήνα, ίσως και λίγο πιο γρήγορα, η περιοχή της Μικρής Μαντίνειας που «χτυπιόταν» με καταστροφική δύναμη από τα κύματα θα διαθέτει πλαζ που θα φτάνει και τα 30 μέτρα! Το έργο της αντιδιαβρωτικής προστασίας ολοκληρώνεται...\nΣτην τελική τους φάση μπαίνουν η κατασκευή του κυματοθραύστη, μπροστά από το ηρώο της Μικρής Μαντίνειας, όπως και τα έξι «μπαστούνια» ανάμεσα στα οποία θα μπει το υλικό αναπλήρωσης της ακτής, αλλά και ο νοτιοανατολικός πρόβολος, προς την πλευρά του παραθαλάσσιου αλσυλλίου.\nΌταν γίνει η τοποθέτηση του υλικού επίστρωσης και σχηματιστεί η πλαζ, που θα έχει μήκος περίπου 30 μέτρων, τα έξι «μπαστούνια» δεν θα φαίνονται. Τα μόνα τεχνικά έργα που θα είναι ορατά θα είναι ο κυματοθραύστης και ο πρόβολος.\nΕίναι ένα έργο που λύνει ένα πολύ σοβαρό πρόβλημα διάβρωσης της ακτογραμμής, το οποίο εξελίχθηκε χωρίς προβλήματα και καθυστερήσεις. Σημειώνεται ότι υπήρχε μεγάλος κίνδυνος να σπάσει ο παραλιακός δρόμος της Μικρής Μαντίνειας και μαζί να καταστραφούν ο αγωγός ύδρευσης και αποχέτευσης που βρίσκονται κάτω από τον ασφαλτοτάπητα. Πάντως, όταν ολοκληρωθεί το έργο θα πρέπει να ξηλωθεί και να ανακατασκευαστεί ο δρόμος, γιατί κάτω από τον τάπητα έχουν δημιουργηθεί σπηλαιώσεις από τη θάλασσα που τραβούσε το υλικό της υπόβασης.\nΠρόκειται για έργο που χρηματοδοτήθηκε από το ΕΣΠΑ της Περιφέρειας και υλοποιήθηκε από το Δήμο Καλαμάτας. Ανάδοχος είναι ο Ιωάννης Βασιλικός, που έχει προσφέρει έκπτωση ύψους 28% ενώ ο προϋπολογισμός ήταν 1.396.000 ευρώ.\nΠερισσότερα σε αυτή την κατηγορία: « Άσκηση εκκένωσης του Διοικητηρίου το Νοέμβρη Τα σύνορα και η μετανάστευση στο κέντρο της συζήτησης την πρώτη ημέρα του φεστιβάλ »


Love - Socialize my Pet\nΑυτή η μικρή γκρι-μπλε γατούλα είναι η Love. Το όνομα της δεν είναι τυχαίο. Την περιγράφει απόλυτα. Είναι σχεδόν 3 μηνών και ζει σε πυλωτή όπου μπροστά υπάρχει κεντρικός δρόμος και κινδυνεύει, πρέπει να φύγει από εκεί άμεσα.\nΕίναι χαδιάρα και πολύ γλυκιά. Τα πάει καλά με τα παιδιά και με άλλα ζώα. Την εξέτασε κτηνίατρος και ειναι υγιέστατη. Είναι εμβολιασμένη, τσιπαρισμένη, αποπαρασιτωμένη μέσα και έξω και θα δοθεί με συμβόλαιο υιοθεσίας αποκλειστικά για μέσα στο σπιτι.\nΜεταφέρεται σε όλη την Ελλάδα αλλά και στην Γερμανία! Αν κάποιος ενδιαφέρεται για την μικρή μπορεί να στείλει inbox.


Έλεος πχια… -\nΑρχική ΤΟΞΙΚΑ Έλεος πχια…\n*** Υπό όρους και τα απαραίτητα μέτρα ασφαλείας, ανοίξτε τα ΠΑΝΤΑ ρε. Καλύτερα μια ελεγχόμενη ελευθερία, παρά μια ανεξέλεγκτη απαγόρευση.\n*** Βαρουφάκη, τώρα κατάλαβες γιατί σε «λάλησε» ο Τσίπρας; Γιατί στην εποχή της Υπουργίας σου, και με τα τότε δεδομένα, ως καθηγητής και γνώστης της Οικονομίας, ήσουν το καμάρι κι όχι ο «καμαρότος» στην υπόθεση. Και μέσα στα δύσοσμα γραφεία των Ντάισεμπλουμ – Σόιμπλε – Ντράγκι & ΣΙΑ, εσύ ήσουν τσακάλι κι όχι Τσακαλώτος!!!!!!!\n*** ‘’Τα πλήγματα πρέπει να επιφέρονται όλα ταυτόχρονα, ώστε όντας λιγότερο αισθητά, να ενοχλούν λιγότερο’’. Μητσοτάκη αυτά έλεγε στα 1513 ο Νικολό Μακιαβέλι στο βιβλίο του Ο ΗΓΕΜΟΝΑΣ στην περίοδο της Αναγέννησης, εσύ απλά τα εφαρμόζεις για την δική σου «αναγέννηση».\n*** Και μην ξεχνάμε ότι τα ΜΑΤ – η «ΔΡΑΣΗ» – η καταστολή – η αυθαιρεσία των ενστόλων – η ατιμωρησία, δεν είναι Δεξιά ή Αριστερά (τύπου Αστικής Δημοκρατίας ΣΥΡΙΖΑ), αλλά όλα αυτά τα φαινόμενα βίας είναι Τ Α Ξ Ι Κ Α.\n*** Οι μπούρδες, τα ψέματα, οι αθλιότητες και οι βρομιές πια, στον πολιτικό αλλά και στον δημόσιο λόγο περισσεύουν, για να μην πω επιπλέουν. Και ως γνωστό, ξέρουμε καλά τι «επιπλέει» περισσότερο;\n*** Τι άλλο θέλουμε; Οικογενειακό γιατρό έχει ο καθένας… στο σπίτι του, ειδικό φρουρό έχει καθένας στο σπίτι του, τα ψώνια του καθενός του τα πηγαίνουν στο σπίτι του, την εκπαίδευση την κάνει από το σπίτι του, οικονομικές συναλλαγές (λογαριασμοί κλπ.), από το σπίτι του, έξω δεν βγαίνεις μη πέσεις σε καμιά ‘’δημοκρατική καταστολή’’ και μένεις σπίτι σου. Φροντίζουν για την ξεκούρασή μας. Κι εμείς πόσο αχάριστοι θα είμαστε πχια;\n*** Άλλο καρναβαλισμός κι άλλο κανιβαλισμός, όπως άλλο πράγμα η Ντόχα κι άλλο η μπόχα.


Θράκη : Εκβιασμοί και τρομοκρατία σε βάρος Ελλήνων πολιτών & προσκυνημένοι στην Τουρκία μειονοτικοί βουλευτές… – TOURKIKANEA.GR\nΘράκη : Εκβιασμοί και τρομοκρατία σε βάρος Ελλήνων πολιτών & προσκυνημένοι στην Τουρκία μειονοτικοί βουλευτές…\nΣτο μεταξύ κανείς δεν τολμά να διαμαρτυρηθεί και να καταγγείλει αυτά που συμβαίνουν κι αυτά που υφίστανται οι μειονοτικοί πολίτες, τα οποία παραμένουν άγνωστα στην ευρύτερη πλειονοτική κοινωνία. Μέσα στην κλειστή και γκετοποιημένη μειονοτική κοινότητα τηρείται σιγή ιχθύος σαν να μη συμβαίνει τίποτα. Τα μειονοτικά ΜΜΕ είναι υπό τον άμεσο έλεγχο του μηχανισμού του τουρκικού Βαθέως Κράτους, μανιπουλάρονται και ενισχύονται οικονομικά από αυτό και τα δημοσιεύματά τους είναι καθοδηγούμενα σύμφωνα με τις απαιτήσεις του ερντογανικού καθεστώτος. Σχεδόν όλοι οι μειονοτικοί σύλλογοι είναι «υπό κατάληψη» στους οποίους τα διοικητικά συμβούλια διορίζοντα από το Βαθύ Κράτος με ημέτερους και έμπιστους και οι αρχαιρεσίες που διεξάγονται είναι για το θεαθήναι. Κάθε ανεξάρτητη φωνή διώκεται ποικιλοτρόπως και καταπνίγεται. Το καθεστώς καταδέχθηκε να επιβάλει απαγόρευση πρόσβασης από την Τουρκία σε δυο ανεξάρτητες μειονοτικές ιστοσελίδες που δεν κατάφερε να τις εξαγοράσει και να ελέγξει.\nΣχ: Όποιος είναι δημοκράτης και πατριώτης σε αυτή την χώρα, έχει χρέος να συμβάλλει όσο μπορεί, στο ξήλωμα αυτής της καταθλιπτικής κυριαρχίας του ερντογανικού φασισμού μέσα στην ελληνική Θράκη. Το τοπίο που μας περιγράφει ο διανοούμενος της μειονότητας Ονσούνογλου, είναι άκρως καταθλιπτικό και ταυτόχρονα επικίνδυνο για την Ελλάδα. Δεν μπορεί να λες πως είσαι δημοκράτης και την ίδια στιγμή να μην μιλάς καν για αυτό το κλίμα-Γκεστάπο στην Θράκη…


Πολιτική Προστασία Δήμου Θηβαίων: Μέτρα Προστασίας από έντονα καιρικά φαινόμενα - STEREA NEWS\nΗ Πολιτική Προστασία του Δήμου Θηβαίων ενημερώνει τους πολίτες ότι, με βάση το από 11-10-2020 Έκτακτο Δελτίο Πρόγνωσης Καιρού της Ε.Μ.Υ./Ε.Μ.Κ. προβλέπεται από χθες Δευτέρα 12-10-2020 μέχρι και το απόγευμα της Τρίτης 13-10-2020 κακοκαιρία, με κύρια χαρακτηριστικά ισχυρές βροχές,\nΗ Πολιτική Προστασία του Δήμου Θηβαίων ενημερώνει τους πολίτες ότι, με βάση το από 11-10-2020 Έκτακτο Δελτίο Πρόγνωσης Καιρού της Ε.Μ.Υ./Ε.Μ.Κ. προβλέπεται από χθες Δευτέρα 12-10-2020 μέχρι και το απόγευμα της Τρίτης 13-10-2020 κακοκαιρία, με κύρια χαρακτηριστικά ισχυρές βροχές, καταιγίδες, χαλαζοπτώσεις και θυελλώδεις νότιους ανέμους .\nΕιδικότερα, για την Ανατολική Στερεάς προβλέπεται:\nΚαιρός: Αρχικά αίθριος, βαθμιαία θα αναπτυχθούν αραιές νεφώσεις που από τις απογευματινές ώρες θα πυκνώσουν και θα σημειωθούν τοπικές βροχές.\nΤο βράδυ θα εκδηλωθούν και σποραδικές καταιγίδες και τα φαινόμενα κατά τόπους θα είναι ισχυρά.\nΩς εκ τούτου ο Δήμος τίθεται σε αυξημένη ετοιμότητα πολιτικής προστασίας στη ζώνη ευθύνης του.\nΕνημερώνουμε όσους δραστηριοποιούνται ή εργάζονται στην ύπαιθρο (κτηνοτρόφους, αγρότες, μελισσοκόμους κλπ) για τους κινδύνους που ενδεχομένως να προκύψουν από τα πιθανόν επικίνδυνα καιρικά φαινόμενα, ώστε να λάβουν τα μέτρα αυτοπροστασίας τους.\nΓενικά, συνιστούμε σε όλους τους πολίτες να είναι ιδιαίτερα προσεκτικοί και να μεριμνήσουν για τη λήψη μέτρων αυτοπροστασίας.\nΝα βεβαιωθούν ότι τα λούκια και οι υδρορροές των κατοικιών δεν είναι φραγμένες και λειτουργούν κανονικά.\nΝα αποφύγουν τη διέλευση κάτω από μεγάλα δέντρα, κάτω από αναρτημένες πινακίδες και γενικά από περιοχές, όπου ελαφρά αντικείμενα (π.χ. γλάστρες, σπασμένα τζάμια κ.λ.π.) μπορεί να αποκολληθούν και να πέσουν στο έδαφος ( π.χ. κάτω από μπαλκόνια).\nΟ Μουλκιώτης ζητά προστασία του περιβάλλοντος και των καλλιεργειών στον Αγ. Βασίλη, Καπαρέλλι και Λεύκτρα


Πώς να απαλλαγούμε από κηλίδες στο πρόσωπο δερματολόγο - Nurturaa\nΟι ηλιακές κηλίδες είναι ένα κοινό πρόβλημα του δέρματος, ωστόσο δεν είναι επικίνδυνο για το δέρμα. Σε πολλά είναι μόνο αντιαισθητική. Αναπτύσσονται στο δέρμα μετά από παρατεταμένη έκθεση στον ήλιο. Κάθε ηλικία μπορεί να πάρει τα σημεία ήλιων, αν και τα άτομα με ανοιχτό δέρμα επιδερμίδα είναι πιο επιρρεπείς σε αυτά.\nΚηλίδες από τον ήλιο είναι επίσης γνωστές ως ηλιακές κηλίδες. Μπορεί να διαφέρουν στο χρώμα, το σχήμα και το μέγεθος και εμφανίζονται πιο συχνά στα χέρια και το πρόσωπο, ή σε περιοχές με τη μεγαλύτερη έκθεση στον ήλιο. Είναι συνήθως διαρκεί χρόνια ή δεκαετίες για τα σημεία ήλιων να σχηματίζεται στο δέρμα. Σημειώστε ότι σολάριουμ ή τα κρεβάτια θα συχνά να προκαλέσει το δέρμα να εντοπίζουν πρόωρα, το οποίο μπορεί να σκουραίνει με την πάροδο του χρόνου.\nΑυγούστου Πώληση: Επιτύχουν Το 50% Off\nΑφαίρεση Κηλίδες ήλιο και τη Θεραπεία\nΘα πρέπει να έχετε κηλίδες, ήδη, μια μεγάλη θεραπεία είναι πολύ αποτελεσματική για την εξάλειψη των κηλίδων είναι τεχνολογία IPL (έντονο φως σφυγμού). Σε αυτή τη διαδικασία, ένα ευρύ φως φάσματος θα διορθώσει τις ηλιακές κηλίδες. Τα μήκη κύματος θα διεισδύσει βαθιά στο δέρμα για να υποκινήσει τα υγιή κύτταρα, ενώ το δέρμα είναι ανανεωμένο και τη ζημία ήλιων έχει αφαιρεθεί. Ο απώτερος στόχος της χρήσης αυτής της τεχνικής είναι να καταστήσει το δέρμα πιό ακόμη, ενώ η μείωση των σκούρων κηλίδων στο δέρμα. Καλοί υποψήφιοι για αυτή τη διαδικασία είναι εκείνα με τα ελαφριά και μεσαίου αποχρώσεις του δέρματος που έχουν επιφανειακή χρώση. Έχει αποδειχθεί αποτελεσματική για χρήση στο πρόσωπο, τα χέρια, το λαιμό, τα χέρια και άλλα μέρη του σώματος. Μία έως τρεις θεραπείες είναι συνήθως απαιτούνται για να αφαιρέσετε κηλίδες από το δέρμα. Θεραπείες θα πρέπει να προγραμματιστεί σε ένα μήνα διαστήματα. Μια λέξη της προσοχής για εκείνους που ψάχνουν IPL. Είναι καλύτερο να αποφύγετε τον ήλιο, δύο εβδομάδες πριν από τη θεραπεία και δύο εβδομάδες μετά. Μετά από κάθε θεραπεία, οι ηλιακές κηλίδες θα αρχίσουν να σκουραίνουν, και στη συνέχεια να ξεφλουδίζομαι. Θεραπείες έχουν ολοκληρωθεί μέσα σε 15 έως 30 λεπτά. Μετά τη θεραπεία, το δέρμα μπορεί να είναι λίγο κόκκινο, και μπορεί να αισθάνονται σαν να έχουν αντιμετώπισε ένα ηλιακό έγκαυμα. Ωστόσο, με αυτήν την θεραπεία, δεν υπάρχει κανένας κάτω-ο χρόνος που απαιτείται έτσι ώστε θα είστε σε θέση να επαναλάβει τις κανονικές δραστηριότητές σας αμέσως μετά τη θεραπεία.\nΔεν IPL Κακό;\nIPL η τεχνολογία δεν βλάπτει. Υπάρχει μια σύντομη τσίμπημα αίσθηση που ένιωσα, αλλά δεν αισθάνεται χειρότερα από μια λαστιχένια ζώνη σπάνε το δέρμα. Όχι numbing κρέμες απαιτούνται για τη διαδικασία. Παγοκύστες μπορεί να χρησιμοποιηθεί πριν και μετά τη θεραπεία για να βοηθήσει με τον πόνο που σχετίζεται με τη θεραπεία. Παρακαλούμε, επίσης, να είστε προσεκτικοί για να αποφασιστεί ποιος θα εκτελέσει IPL. Ψάξτε για κάποιον που διαθέτει την κατάρτιση, όπως έναν δερματολόγο ή έναν εξειδικευμένο δέρματος. Ο δερματολόγος θα πρέπει να είναι γνώστες σχετικά με τη διαδικασία και την μηχανή, και θα πρέπει να είναι σε θέση να απαντήσει σε οποιεσδήποτε ερωτήσεις που μπορεί να έχετε. Παρακαλώ διαβάστε το άρθρο μας σχετικά με το πώς να επιλέξετε το σωστό laser clinic στην Αυστραλία.\nΟι ηλιακές κηλίδες IPL Θεραπεία Πριν και Μετά\nΠώς να Αποτρέψει Κηλίδες στο Δέρμα;\nΟ καλύτερος τρόπος για να αποφευχθούν οι ηλιακές κηλίδες είναι μέσω της πρόληψης. Περιορίζουν την ποσότητα της έκθεσης στον ήλιο είναι ο βασικός τρόπος για την αποφυγή τους. Αν πρέπει να είστε έξω στον ήλιο, στη συνέχεια να κρατήσει όλες τις περιοχές του δέρματος που καλύπτονται με το χαλαρό υλικό. Φορέστε ένα ευρύ γείσο καπέλο για να προστατεύσει το πρόσωπο, και πάντα να φοράτε αντηλιακό. Βεβαιωθείτε ότι το αντιηλιακό περιέχει προστασία από UVA και UVB ακτίνες. Απλώστε το αντηλιακό σας 20 λεπτά πριν από τον τίτλο έξω, και εφαρμόστε ξανά κάθε 2 ώρες, ή όταν το δέρμα γίνεται υγρό. Προσπαθήστε να αποφύγετε τον ήλιο κατά τις ώρες αιχμής, μεταξύ 10 το πρωί και 4 το απόγευμα.\nΠολλοί δεν συνειδητοποιούν αυτό, αλλά το αυτοκίνητο είναι όπου πολλοί πάρετε μια υψηλή δόση των ακτίνων UVB. Δείτε για να εγκαταστήσετε ένα αντι UVB ακτίνων επίστρωμα για τα οχήματα των windows για την προστιθέμενη προστασία.\nΤο βράδυ, για να βοηθήσει στην πρόληψη των ηλιακών κηλίδων, να εξετάσει την εφαρμογή ενυδατική κρέμα με ρετινόλη. Αυτή η βιταμίνη σύνθετο θα σας βοηθήσει να αποκαταστήσει το δέρμα, καθιστώντας τα σημεία ήλιων λιγότερο αισθητή. Σε Προχωρημένο Δερματολογία προσφέρουμε skincare, η οποία έχει αποδειχθεί κλινικά για να βοηθήσει να μειώσει την εμφάνιση από ηλιακές κηλίδες και άλλες δερματικές παθήσεις που μπορεί να δείξει σημάδια της γήρανσης. Για περισσότερες πληροφορίες δείτε την Προηγμένη Δερματολογία Skincare.\nΤα σημεία ήλιων είχε μόλις πάρει το καλύτερο από μένα. Τους είχα στα χέρια μου. Πάντα ήταν καλό για την εφαρμογή αντηλιακό στο πρόσωπό μου, αλλά ποτέ δεν πήρε τα χέρια μου. Μετά από χρόνια έκθεση στον ήλιο, το βρήκα μπροστά μου και μου ανοιχτόχρωμο δέρμα. Έτσι είχα κάποια IPL κάνει. Είχα δύο θεραπείες και να πάει σε άλλη βδομάδα να κάνουμε το ένα τρίτο. Δεν είναι άβολο για μένα. Ο δερματολόγος μου που χρησιμοποιείται για την ψύξη πακέτα για να σας βοηθήσει με οποιαδήποτε ταλαιπωρία και αυτά πραγματικά κάνουν τη δουλειά. Είμαι ενθουσιασμένος για το πόσο πολύ το δέρμα μου έχει βελτιωθεί από τότε που είχα τα πρώτα δύο θεραπείες και θα πάρουν μόνο καλύτερα με την τρίτη θεραπεία. Ο δερματολόγος μου να επιτρέψτε μου να ξέρω αν πίστευε ότι χρειαζόμουν ένα μπρος την επεξεργασία που γίνεται στο επόμενο ραντεβού. Κάνω έκκληση να το ψάξω αυτή τη μέθοδο για να δούμε αν είναι σωστό για σας, αν έχετε κηλίδες από τον ήλιο. Το δέρμα σας μπορεί να είναι ακόμη και όμορφο και πάλι.\nΈχω κηλίδες από τον ήλιο στο πρόσωπό μου και τα χέρια. Έχω χρησιμοποιώντας το χυμό λεμονιού για να βοηθήσει να εξασθενίσει τους. Ενώ αυτή η μέθοδος είναι σταδιακά εργασίας, δεν είμαι και τόσο σίγουρος ότι θα εντελώς να απαλλαγούμε από αυτά. – Εφαρμόστε το χυμό λεμονιού στο πρόσωπό μου και τα χέρια και το αφήνουμε να ορίσετε για περίπου 15 λεπτά πριν το ξέπλυμα μακριά. Είμαι ενδιαφέρονται να χρησιμοποιήσουν το IPL μέθοδο. Φαίνεται σαν να το κάνει πραγματικά την εργασία, και είμαι όλοι για αυτό. Θα πρέπει να ελέγξετε με το δερματολόγο μου για να δω αν το κάνουν αυτό στο γραφείο τους.\nΕίχα σοβαρή σημεία ήλιων στην αγκαλιά μου και τα χέρια. Είμαι 50 ετών, αλλά το δέρμα μου με κοιτούσε σαν να ήμουν στα 60 μου! Έτσι αποφάσισα να IPL γίνει στην αγκαλιά μου και τα χέρια. Είχα 3 θεραπείες. Οι θεραπείες ήταν προγραμματισμένη για μένα περίπου ένα μήνα εκτός, λοιπόν, μέσα σε 3 μήνες να τελειώσω. Δεν μπορώ να το πιστέψω τα καταπληκτικά αποτελέσματα που είχα με IPL. Μερικά είναι απλά έκπληκτος ότι το φως μπορεί να το κάνει αυτό στο δέρμα! Τη διόρθωση μου, κηλίδες από τον ήλιο και τα χέρια μου και τα χέρια στην πραγματικότητα φαίνεται φυσιολογικό τώρα, σαν αυτό των 50 ετών. Θα ήθελα να συστήσω αφού αυτή η διαδικασία γίνεται. Δεν είναι καθόλου επώδυνη. Υπήρχε κάποια ήπια ενόχληση, αλλά αυτό είναι αναμενόμενο όταν έχεις να κάνεις με το να πάρει το δέρμα αφαιρείται. Το δέρμα μόλις απολέπιση, ναι ήταν ελαφρώς πιο σκούρα για να αρχίσει με, αλλά αργότερα, μόλις το δέρμα σε νιφάδες, το δέρμα μου ήταν μια χαρά. Αν έχετε κηλίδες από τον ήλιο και είναι στα όριά σου, IPL. Θα δείτε τα αποτελέσματα που διαρκούν!\nΑνησυχώ πολύ για τα σημεία ήλιων στο πρόσωπό μου και τα χέρια. Θυμάμαι ως παιδί sun screen δεν ήταν κάτι που έκανες αίτηση. Σπάνια το είχε εφαρμοστεί, μάλλον ήταν λόγω της φορές. Είμαι πολύ πιστή τώρα σχετικά με την εφαρμογή των αντηλιακών, αλλά ο φόβος ότι η ζημία μπορεί ήδη να γίνει στο δέρμα μου. Δεν έχω κάποια σημεία ήλιων τώρα μου τα χέρια ή το πρόσωπο. Ξέρω ότι η γιαγιά μου είχε πολύ άσχημα, αλλά όταν ήταν παιδί και στην ενήλικη ζωή, το αντηλιακό δεν ήταν μια κοινή πρακτική. Νιώθω ότι είναι πολύ αντιαισθητική. Θα κάνω κάθε προσπάθεια που δεν μπορεί να τους αποφύγει. Πάντα φοράω αντηλιακό τουλάχιστον SPF 50. Ωστόσο, δεν ισχύει 20 λεπτά πριν από τον τίτλο σε εξωτερικούς χώρους. Υποθέτω ότι αυτό θα είναι μια αλλαγή που θα πρέπει να κάνετε για να μου κρατήσει το δέρμα υγιές.\nΈχω ηλιακές κηλίδες στα χέρια μου, και πριν δεν με ενοχλεί. Τώρα, όμως, αυτές οι ηλιακές κηλίδες στο δέρμα άρχισαν να αντιδρούν σε ορισμένα προϊόντα άρχισα να το χρησιμοποιήσετε, και να απευθυνθεί σε ένα διαφορετικό χρώμα. Είναι δυνατόν να στρέφονται σε πορτοκαλί; Είναι φυσιολογικό αυτό; Τρόμαξα λίγο. Έχω διαβάσει πολλά για το fraxel, και πώς πολυ σκόπιμη, τι είναι στην πραγματικότητα. Μπορεί να βοηθήσει να αφαιρέσει αυτές οι ηλιακές κηλίδες; Και επίσης, μια άλλη ερώτηση μιας και είμαι λίγο φοβισμένος. Μπορεί να κηλίδες από τον ήλιο είναι επικίνδυνη και να οδηγήσει σε καρκίνο του δέρματος; Δεν θέλουν να ακούγεται παρανοϊκό, αλλά θέλω να ξέρω τι σημάδια για να κοιτάξουν έξω για, χωρίς να χρειάζεται να τρέχει στο γιατρό κάθε μήνα για να ελέγξετε επάνω τους. Ευχαριστώ!\nΓεια σας, είμαι 27 ετών καυκάσιος με το δέρμα ηλιακές κηλίδες στο πρόσωπό μου. Μπορώ να χρησιμοποιήσω μια κρέμα για τις ηλιακές κηλίδες, αλλά ο γιατρός συνέστησε να πάω για έλεγχο, επειδή τους είδε και ρώτησε τι είναι. Νόμιζα ότι δεν ήταν τίποτα, διότι ψάχνουν σαν φακίδες, αλλά ήταν προφανώς εξέταση, και τώρα είμαι σε αναμονή για ένα ραντεβού με τον δερματολόγο. Τι μπορεί να είναι; Έχω το φως του δέρματος, και ο ήλιος μου παίρνει γρήγορα. Δεν καίνε συνήθως, γιατί το χρησιμοποιώ πολύ αντηλιακό, αλλά οι ηλιακές κηλίδες εμφανίζονται πάντα είναι αναπόφευκτη. Ποτέ δεν έχουν φαγούρα ή οτιδήποτε, είναι ακριβώς εκεί. Γιατί ο γιατρός να με παραπέμψετε στο δερματολόγο;\nΥπάρχουν άλλες θεραπείες στο AD που είναι αποτελεσματικές, όπως αυτό το fraxel; Αναρωτιόμουν πώς να απαλλαγούμε από ηλιακές κηλίδες, και στη συνέχεια ήρθε σε αυτό το άρθρο, το οποίο με οδηγεί να εξετάσει διάφορες επιλογές; Αλλά το μόνο που συνεχίζω να διαβάζω για το fraxel laser. Μπορείτε να απαλλαγείτε από τις ηλιακές κηλίδες με IPL θεραπείες; Έχω διαβάσει είναι λίγο πιο ήπια, αλλά αποτελεσματική; Πολλές καλές κριτικές.\nΤι κάνουν οι ηλιακές κηλίδες; Έχω άσπρες βούλες σε όλο μου το πρόσωπο, τη μύτη και τα μάγουλα, και μέτωπο. Παρατήρησα ότι αναπτύχθηκε μετά τις καλοκαιρινές διακοπές, δεν δίνουν πολλή προσοχή σε αυτό, αλλά αρχίζουν να με ενοχλεί, γιατί οι άλλοι έχουν γίνει σχόλια για αυτό, ζητώντας από ό, τι είναι. Τι προκαλεί τις ηλιακές κηλίδες, εκτός από τον ήλιο; Μπορεί να είναι κάτι άλλο; Ας ελπίσουμε ότι κάποιοι από σας, οι ειδικοί μπορούν να απαντήσουν σε αυτά τα ερωτήματα, και σας ευχαριστώ εκ των προτέρων!\nΕίχα την θεραπεία fraxel είναι πραγματικά εκπληκτικό. Είμαι 40 και την αφαίρεση κηλίδες από το πρόσωπό μου ήταν εύκολο όσο η πίτα με αυτή τη θεραπεία. Πρώτα απ ‘ όλα, δεν είναι κακό, όπως πολλοί εικάζουν πάντα. Και, δεύτερον, μου πήρε μόνο τρεις επισκέψεις να είναι ικανοποιημένοι με τα αποτελέσματα. Και μπορείτε να φανταστείτε ότι στα σαράντα, δεν είναι μόνο ένα ζευγάρι των στίγματα στη μύτη σας, αλλά είναι κυρίαρχη σε όλο το πρόσωπο. Αφαίρεση κηλίδων είναι το πιο εύκολο μέρος κυρίες, προσπάθησε να το αποτρέψει από το να πάρει τις ηλιακές κηλίδες και πάλι. Τώρα αυτό είναι το μεγάλο κόλπο. Ο γιατρός ήταν ειλικρινής μαζί μου, οπότε θα είμαι ειλικρινής μαζί σου. Αν και λατρεύω το fraxel θεραπείες, και θα ήθελα πολύ να το κάνουμε και πάλι κάποια στιγμή, δεν είναι μια συγκίνηση για να πάει κάθε μέρα και να μην προσέχεις τον εαυτό σου. Χρησιμοποιείτε αντηλιακό, και δεν βγαίνουν στον ήλιο, επειδή αυτά τα μικρά πράγματα είναι πολύ επίμονος! Συνεχίστε την εφαρμογή κρέμες, επειδή είναι ο καλύτερος σας φίλος σε κάθε ηλικία, και μην εκθέτετε το δέρμα σας να βλαβερές ακτίνες του ήλιου, αν δεν είναι απαραίτητο. Τι είναι ένα καλό μαύρισμα, αν δεν έχετε καλή επιδερμίδα.\nΕίμαι 34 ετών Ασίας με τις ηλιακές κηλίδες στα μαγουλά μου, που δεν θα πάει μακριά. Έχω δοκιμάσει πολλές IPL θεραπείες και για περίπου τρεις μήνες, αλλά δεν είδα καμία βελτίωση. Έχω ευαίσθητο δέρμα, αλλά σκέφτηκα να δω κάποιες βελτιώσεις. Δεν μου αρέσουν οι ηλιακές κηλίδες στο δέρμα, με κάνει να φαίνονται μεγαλύτερα από ό, τι είμαι. Δεν μου αρέσει αυτό. Του προσώπου ηλιακές κηλίδες είναι τόσο επίμονη. Είναι ένας τρόπος για να τα αφαιρέσετε γρήγορα, με μια θεραπεία; Μην προσπαθήσεις να το IPL. Δεν μου αρέσει καθόλου. Δεν είναι καλή.\nΔεν είμαι τόσο απελπισμένος για να αφαιρέσετε τις κηλίδες στα χέρια μου. Έχω πάει σε αρκετούς γιατρούς, που όλες οι συνιστώμενες με θεραπείες με λέιζερ, αλλά δεν θα πάμε για αυτό, επειδή ένιωσα άβολα με αυτούς τους ανθρώπους. Δεν μου δίνουν ένα check-up και να συστήσει λέιζερ για την αφαίρεση των κηλίδων αμέσως. Πώς είναι δυνατόν αυτό; Μπορώ να προγραμματίσετε μια πρώτη διαβούλευση σε ΔΙΑΦΉΜΙΣΗ; Θα αγάπη για να ελεγχθεί η τρέχουσα ηλιακές κηλίδες που έχω, και να γνωρίζουν το πώς να απαλλαγούμε από ηλιακές κηλίδες, λέιζερ δωρεάν! Πρέπει να υπάρχουν και άλλες επιλογές εκτός από αυτό.\nΈχετε δοκιμάσει χρησιμοποιώντας λεμόνι; Το λεμόνι έχει οξέα και έχω ακούσει ότι είναι μεγάλη για το τρίψιμο για τα σημεία σας. Όχι αυτοί που έχουν πάει εκεί για πολύ καιρό, αλλά για εκείνους που έχουν πρόσφατα εμφανίστηκε στο πρόσωπό σας, ενώ είναι ακόμα νωπά. Είμαι υπέρ της φυσικής ιατρικής, και σπιτικές κρέμες και τα προϊόντα, έτσι έχω κάνει την έρευνα μου. Ίσως μπορείτε να δοκιμάσετε να κάνει κάτι με λεμόνι.\nΑρχίζω να ρωτάω τον εαυτό μου το κάνω ηλιακές κηλίδες φύγει ποτέ; Έχουν χαθεί; Οι ηλιακές κηλίδες σήμερα φαίνεται σαν μια ανίατη ασθένεια! Τον επόμενο χρόνο, σίγουρα θα μείνει έξω από τον ήλιο και να μην πάει πουθενά, αν είναι απαραίτητο. Δεν βλέπω άλλους τρόπους για να αποφύγετε το ηλιακό ηλιακές κηλίδες. Αχ, είναι τόσο ενοχλητικό παιδιά!\nΣκέφτομαι να το fraxel. Όχι γιατί φοβάμαι ή οτιδήποτε άλλο, αλλά απλά για αισθητικούς λόγους. Ποιος θέλει να έχει στίγματα στο δέρμα τους, με κάνουν να μοιάζει με τη γιαγιά του! Έχω πολλές ηλιακές κηλίδες στο πρόσωπο, ειδικά στη μύτη μου, και η περιοχή γύρω από αυτό. Έχω κάνει στο σπίτι φλούδες, και τις χημικές φλούδες, και φάνηκε να βοηθήσει για λίγο, αλλά δεν είναι πλήρης. Ό, τι και να κάνω, είναι ακόμα εκεί, δεν κινείται. Λοιπόν, έχει κανείς εμπειρία με το fraxel επισκευή ή fraxel restore; Άκουσα και τα δύο ήταν υπέροχες εναλλακτικές λύσεις για την αφαίρεση των κηλίδων, αλλά ποιες είναι οι σκέψεις σας σχετικά με αυτό; Είναι πραγματικά πρόκειται να τα αφαιρέσετε;\nim είμαι 16 και κατεστραμμένο δέρμα έχω περίπου 7 πολύ σκοτεινό σημείο ήλιων για το πρόσωπό μου και αναρωτιέμαι αν στο μέλλον θα υπάρχει κίνδυνος να καταστραφεί το δέρμα μου με το lazer ή η φυσική μέθοδος


on 02 Σεπτεμβρίου 2017 . Posted in Διαδόσεις\nΝα δώσουμε τη «μάχη για τη φέτα», αλλά μήπως πρώτα να δώσουμε τη «μάχη» για τα άλλα τοπικά προϊόντα που μας τα «κλέβουν» εγχώριοι παραγωγοί και μη; Μετά τις χυλοπίτες Μετσόβου που παράγονται στην Αττική (!) και προωθούνται στα σούπερ μάρκετ, τις Ζαγορίσιες πίτες που παρασκευάζει και προωθεί βιομηχανία της Μακεδονίας (!) αν δεν κάνουμε λάθος, κάτι ανάλογο συμβαίνει και με το πεπόνι Κόνιτσας. Γέμισαν οι λαϊκές και τα μανάβικα με πεπόνια «τύπου Κόνιτσας», που τη μόνη ομοιότητα που έχουν με τα γνήσια είναι το χρώμα τους. Και βέβαια το κόλπο είναι στο «τύπου», το οποίο διευκρινίζεται με ένα μικρό «τ» που βάζουν μπροστά από το «Κόνιτσα».\nΑθέμιτος ανταγωνισμός σίγουρα, αλλά και οι παραγωγοί πρέπει να οργανωθούν και να αναλάβουν δράση...\nΚι όποιον πάρει ο χάρος!..\nΕγκαταλειμμένο στην τύχη του το κτίριο του παλιού Πανεπιστημίου, που δεν χρησιμοποιείται από υπηρεσίες. Μέρα με τη μέρα καταρρέει, το γράφει άλλωστε και η ανακοίνωση: «Επικίνδυνος χώρος για διέλευση»! Το κακό είναι ότι από εκεί δεν περνάει κανένας υπεύθυνος κρατικός αξιωματούχος, ώστε να δει την κατάστασή του και να δρομολογήσει λύση για την αποκατάσταση του κτιρίου. Μέχρι να καταρρεύσει… υπάρχει ακόμη χρόνος.\nΈπεσε λίγο έξω η στήλη τελικά ζητώντας να κόψουν τον φοίνικα έξω από την είσοδο του Δικαστικού Μεγάρου, ο οποίος φαινόταν πως είχε ξεραθεί εξαιτίας κάποιας αρρώστιας. Τελικά δεν τον έκοψαν όλο αλλά μόνο τα κλαδιά και, καθώς η «καρδιά» του ήταν ζωντανή, αναγεννήθηκε ο φοίνικας… κυριολεκτικά απ’ τις στάχτες του! Πάντως, η στήλη επιμένει στην παρατήρηση ότι τέτοιου είδους -τροπικά- δέντρα δεν ταιριάζουν ούτε με το κλίμα, ούτε με το περιβάλλον της πόλης. Καλά είναι και τα πεύκα…\nΈνα σωρό πολιτικά πρόσωπα έχουν κρατική προστασία! Ο πρωθυπουργός προστατεύεται από ολόκληρο στρατό! Κι ακόμη, δημοσιογράφοι, δικαστικοί κλπ έχουν στη διάθεσή τους ασφάλεια επειδή δηλώνουν ότι κινδυνεύουν! Λέτε να ζήτησε προστασία και η κ. Θάνου; Όμως και οι κάτοικοι στο Μενίδι κινδυνεύουν, αλλά και οι κάτοικοι στις παραμεθόριες περιοχές της Ηπείρου εκπέμπουν SOS αλλά κανένας δεν τους ακούει. Κι αυτοί πληρώνουν φόρους και αυτοί είναι Έλληνες πολίτες με …ίσα δικαιώματα! Καθημερινά ασκείται βία σε βάρος τους, αλλά η κεντρική εξουσία είναι μακριά και κάνει ότι δεν ακούει. Εξάλλου, είναι απασχολημένη με το αν θα φορέσει γραβάτα ο Τσίπρας και με το να καλύπτει τις ανοησίες του Πολάκη και του Καμμένου…\nΠιο άνετη η βόλτα!\nΧθες γράφαμε για τα τοιχία στην Παραλίμνιο που θέλουν επισκευή, σήμερα οφείλουμε έναν καλό λόγο για την ανακατασκευή που γίνεται το τελευταίο διάστημα στο πεζοδρόμιο της Διονυσίου Φιλοσόφου, από την πλευρά της λίμνης (φωτό). Όσοι περπατούν δίπλα στην Παμβώτιδα γνωρίζουν σε τι κατάσταση ήταν όλο σχεδόν το πεζοδρόμιο, τις πλάκες του οποίου είχαν «πετάξει» οι ρίζες απ’ τα πλατάνια. Τώρα, με την ανακατασκευή, γίνεται ομολογουμένως καλή δουλειά, η οποία φυσικά έπρεπε να έχει γίνει εδώ και χρόνια! Πάντως οι περιπατητές θα μπορούν στο εξής να κάνουν πιο άνετα τη βόλτα τους…\nΌλοι επί το έργον…\nΌταν θέλουν οι Έλληνες κάνουν θαύματα! Ένα οικογενειακό ξενοδοχείο στο Βράχο προσφέρει πολύ καλές υπηρεσίες στους πελάτες του. Η «Ολυμπιάδα» είναι πράγματι ένα πολύ καλό παράδειγμα οικογενειακής προσπάθειας. Όλοι βρίσκονται στο πόδι, γονείς και παιδιά, για να εξυπηρετήσουν τους παραθεριστές, Έλληνες και ξένους. Όσοι περνούν εκεί λίγες μέρες νιώθουν πράγματι να ξεκουράζονται και να απολαμβάνουν όχι μόνο την όμορφη θάλασσα αλλά και τα πολλά λουλούδια στον κήπο, καθώς και το ηλιοβασίλεμα με τα πολλά χρώματα, ενώ ακούνε όλο το βράδυ τα κύματα που σπάνε στην ακρογιαλιά. Είναι πράγματι μια όαση που όσοι μπορούν να την απολαύσουν, έστω και για λίγες μέρες, θα νιώσουν διαφορετικά…\nΥπάρχει, άραγε, ελπίδα να ωριμάσουμε, ως λαός, σε τέτοιο βαθμό που να επιλέγουμε τις κυβερνήσεις με συγκεκριμένα κριτήρια που δεν θα μας κάνουν να μετανιώνουμε διαρκώς για τις επιλογές μας; Αποφασίσαμε να δώσουμε την εξουσία στο Γιώργο Παπανδρέου και μας έδεσε χειροπόδαρα με τα μνημόνια ενώ υπόσχονταν ότι «λεφτά υπάρχουν» και ότι εκείνος ήξερε από πού θα τα βρει. Έλα όμως που τα πήρε από εκείνους που βρήκε πιο εύκολους στόχους. Αφού εμείς στις τόσο δύσκολες εποχές για τον ελληνισμό δίναμε και συνεχίζουμε να δίνουμε την εξουσία σε πρόσωπα που ήταν αδύνατο να πάρουν τόσο σημαντικές αποφάσεις, που θα καθόριζαν την ίδια την ύπαρξη του ελληνικού κράτους και την επιβίωση του ελληνικού λαού, καλά παθαίνουμε.\nΆρθρο 120, παρ. 4…\n«Η τήρηση του Συντάγματος επαφίεται στον πατριωτισμό των Ελλήνων που δικαιούνται και υποχρεούνται να αντιστέκονται με κάθε μέσον εναντίον οποιουδήποτε επιχειρεί να το καταλύσει με τη βία»! Και εμείς τι κάναμε αυτά τα χρόνια των μνημονίων; Αποδεχθήκαμε σιωπηρά τις εντολές ξένων, που δυστυχώς κατά διαστήματα παραδέχονται ότι κάνουν λάθη στα σχέδια που εκπονούν και στις εντολές που δίνουν και που αφορούν άμεσα την τύχη αυτού του λαού. Και θα μου πείτε, τι μπορούμε να κάνουμε; Μία είναι η λύση και την ξέρουν όλοι, πολιτικοί και λαός. Πρέπει ή να επαναστατήσουμε ή να πάψουμε να κλαψουρίζουμε. Όποιος από εμάς παρακολουθεί απαθής όσα του επιβάλλονται και όσα γίνονται στη χώρα μας έχει μεγαλύτερη ευθύνη από αυτούς που μας κυβερνούν!\nΟι συζητήσεις περί χρέους που θα το μειώσουν, ή περί εξόδου από τα μνημόνια, ή περί μοιρασιάς του περισσεύματος ως 13ο δωράκι, ακόμη και τα περί αντίμετρων, δεν αφορούν στην επίλυση αυτών των προβλημάτων αλλά έχουν σκοπό να κρατούν απασχολημένο το μυαλό του μελλοθάνατου ελληνικού λαού επειδή είναι απαραίτητο να διατηρηθεί σταθερή η πορεία του Τιτανικού προς το παγόβουνο. Κι ενώ εμείς βιώνουμε όλες τις φάσεις της εφαρμογής των μνημονίων μένουμε απαθείς. Πήραν μέτρα για να εφαρμόσουν το πρώτο μνημόνιο, απέτυχαν σε όλη τη διαδρομή και σε κάθε στάση και μετά αφού αποφάνθηκαν ότι η συνταγή ήταν λάθος επανήλθαν δριμύτεροι για να εφαρμόσουν έναν ολοκαίνουργιο μνημόνιο με χειρότερη συνταγή.\nΑπό την αρχή η Τρόικα και μετά οι… αναβαθμισμένοι θεσμοί ζητούν τα πάντα από τους Έλληνες. Πρώτα έβαλαν χέρι το 13ο και 14ο μισθό. Και αφού ευχαριστήθηκαν με τις περικοπές αποφάσισαν να δίνουν το δάνειο με… δόσεις. Ξέρουν τι κάνουν. Με κάθε δόση που δίνεται, όχι για να ορθοποδήσει η οικονομία αλλά για να πάρουν πίσω τα λεφτά τους οι πιστωτές, ζητούν και νέες μειώσεις, νέοι εκβιασμοί στον ορίζοντα, νέο κατρακύλισμα του επιπέδου ζωής. Και η ιστορία επαναλαμβάνεται για οχτώ χρόνια. Η στάση τους είναι πανομοιότυπη. Μέχρι την τελευταία στιγμή και πριν δώσουν τη δόση βγάζουν νέες απαιτήσεις. Και αυτές λες και δεν αφορούν ανθρώπους…


ΑΕΚ - Βόλφσμπουργκ 2-1: Με ψυχή και μαγκιά... - overfm.gr\nΑΕΚ – Βόλφσμπουργκ 2-1: Με ψυχή και μαγκιά…\n01/10 23:41 02/10 00:06\nΣτο πρώτο ημίχρονο το ματς ήταν ισορροπημένο και οι δύο αντίπαλοι έδειξαν ότι θα έδιναν σκληρή μάχη. Στο 20ο λεπτό σημειώθηκε η ευκαιρία του αγώνα για την ΑΕΚ, όταν ο Μάνταλος είδε τον Πέρβαν να αποκρούει.\nΣα να μην έφτανε αυτό και ενώ οι παίκτες του Καρέρα είχαν τον έλεγχο, ο Μεχμέντι έβαλε την μπάλα στα δίχτυα στο 45′ δίνοντας προβάδισμα στους φιλοξενούμενους από το πουθενά.\nΣτην επανάληψη το σκηνικό άλλαξε άρδην. Οι γηπεδούχοι μπήκαν στον αγωνιστικό χώρο «με το μαχαίρι στα δόντια», πίεσαν πολύ τους Γερμανούς και τους έκλεισαν. Σto 65′ ένα σουτ – κεραυνός του Σιμόες έκανε το 1-1 και στη συνέχεια το… θρίλερ βάφτηκε κιτρινόμαυρο στις καθυστερήσεις, όταν ο Λιβάια συνεργάστηκε με τον Ανσαριφάρντ, αυτός από την περιοχή έστειλε τη μπάλα στα δίχτυα και όλος ο πάγκος μπήκε μέσα τρέχοντας για να πανηγυρίσει.\nEuropa League: Εκτός και η Βασιλεία από “ανταγωνιστές”\nEuropa League: Άνετα η Τότεναμ, στη παράταση οδηγήθηκε η Μίλαν


Παναθηναϊκός: Αμφίβολοι για Ολυμπιακό οι Γκατσίνοβιτς και Χουάνκαρ - Sportlive.gr\nΠαναθηναϊκός: Αμφίβολοι για Ολυμπιακό οι Γκατσίνοβιτς και Χουάνκαρ\nΗ επόμενη της ισοπαλίας στο ΟΑΚΑ βρήκε τους πράσινους στο “Γ. Καλαφάτης” καθώς την Τετάρτη (11/5) ακολουθεί το ντέρμπι αιωνίων με τον Ολυμπιακό στο “Γ. Καραϊσκάκης”.\nΤα νέα για τον Ιβάν Γιοβάνοβιτς δεν ήταν ευχάριστα καθώς ο μεν Γκατσίνοβιτς ακολούθησε για μια ακόμη μέρα ατομικό πρόγραμμα και δεν μπήκε στην προπόνηση της ομάδας ενώ ο Χουάνκαρ έκανε θεραπεία λόγω των ενοχλήσεων στο ντέρμπι με την ΑΕΚ.\nΗ παρουσία και των δύο στο ντέρμπι της Τετάρτης είναι αμφίβολη και θα κριθεί την Τρίτη, στην τελευταία προπόνηση του Παναθηναϊκού πριν την αναμέτρηση των δύο ομάδων.\n“Πρωινή προπόνηση είχε το πρόγραμμα της Δευτέρας για τους ποδοσφαιριστές του Παναθηναϊκού. Όσοι βρέθηκαν στο αρχικό σχήμα του αγώνα με την ΑΕΚ έκαναν αποθεραπεία.\nΟι υπόλοιποι ξεκίνησαν με προθέρμανση, συνέχισαν με rondo και ολοκλήρωσαν με παιχνίδι σε περιορισμένο χώρο. Ατομικό πρόγραμμα ακολούθησαν οι Γκατσίνοβιτς, Αγιούμπ ενώ ο Χουάνκαρ έκανε θεραπεία”.\nΑνοικτό το ενδεχόμενο ανατροπής με Πασχαλάκη\nΜατίγια: «Σημαντική η έξοδος στην Ευρώπη – Αν...\nSUPER LEAGUE 121976


Προετοιμασία & Αντιμετώπιση Περιστατικών Παραβίασης Συστημάτων και Απώλειας Προσωπικών Δεδομένων. :: CyberInsuranceQuote.gr\nHome > Προετοιμασία & Αντιμετώπιση Περιστατικών Παραβίασης Συστημάτων και Απώλειας Προσωπικών Δεδομένων.\nΠροετοιμασία & Αντιμετώπιση Περιστατικών Παραβίασης Συστημάτων και Απώλειας Προσωπικών Δεδομένων.\nΠολλές εταιρίες ανεξαρτήτως μεγέθους έχουν πέσει θύματα περιστατικών παραβίασης συστημάτων και απώλειας εμπιστευτικών πληροφοριών, για το λόγο αυτό θα πρέπει να έχουν ένα σχέδιο αντιμετώπισης περιστατικών.\nΑς δούμε τι πρέπει να περιλαμβάνει ένα τέτοιο σχέδιο:\nΒήμα 1 – Data Mapping, κατηγοριοποίηση των δεδομένων που διατηρεί η εταιρία\nΕίναι πολύ σημαντικό να γνωρίζουμε τι είδους πληροφορίες διατηρεί η εταιρία, ποιοι τις διαχειρίζονται και που είναι αποθηκευμένες.\nΠιο συγκεκριμένα θα πρέπει να γνωρίζουμε και να απαντήσουμε στα ακόλουθα ερωτήματα:\nΤι είδους πληροφορίες διατηρεί η εταιρία για το ανθρώπινο δυναμικό της, τους πελάτες της, τους συνεργάτες της, τους προμηθευτές της, κλπ\nΠου είναι αποθηκευμένες αυτές οι πληροφορίες;\nΠοια συστήματα χρησιμοποιούμε για την διαχείρισή τους, αν εφαρμόζουμε πολιτικές ασφάλειας πληροφοριών για αυτά και αν είναι ενημερωμένες;\nΠοια στελέχη της εταιρίας είναι υπεύθυνα για τα συστήματα αυτά;\nΈχουμε συνεργασίες με τρίτους οι οποίοι διαχειρίζονται δεδομένα και εμπιστευτικές πληροφορίες της εταιρίας;\nΠοια δεδομένα της εταιρίας βρίσκονται σε τρίτους οι οποίοι υποστηρίζουν υπηρεσίες outsourcing\nΠοιος είναι ο χρόνος διατήρησης από την εταιρία κάθε κατηγορίας δεδομένω\nΠοιες οι διαδικασίες καταστροφής των δεδομένων που ακολουθεί η εταιρία\nΒήμα 2– Γνώση των ευθυνών της εταιρίας λόγω της κατηγορίας των δεδομένων που διατηρεί\nΠρέπει να γνωρίζουμε την νομοθεσία που διέπει κάθε κατηγορία δεδομένων που διατηρούμε και τις υποχρεώσεις που έχουμε σε περίπτωση περιστατικών απώλειας δεδομένων. Ποια αρχή πρέπει να ενημερώσουμε και πόσο γρήγορα πρέπει να γίνει αυτό; Χρειάζεται να ενημερώσουμε τους πελάτες των οποίων χάθηκαν τα δεδομένα;\nΟ Νέος Κανονισμός για την προστασία των προσωπικών δεδομένων (GDPR) ορίζει αναλυτικά τις γενικές υποχρεώσεις που έχουν οι υπεύθυνοι επεξεργασίας και οι εκτελούντες την επεξεργασία των δεδομένων προσωπικού χαρακτήρα για λογαριασμό αυτών. Και οι δύο έχουν την υποχρέωση τήρησης κατάλληλων μέτρων ασφαλείας ανάλογα με τον κίνδυνο τον οποίον ενέχουν οι πράξεις επεξεργασίας δεδομένων τις οποίες εκτελούν.\nΣτους υπευθύνους επεξεργασίας δεδομένων μπορεί να επιβληθεί πρόστιμο που μπορεί να ανέλθει σε 20 εκατ. € ή στο 4% του συνολικού ετήσιου κύκλου εργασιών τους όποιο από τα δύο είναι μεγαλύτερο.\nΟ Νέος Γενικός Κανονισμός θα ισχύσει το Μαϊο του 2018, μέχρι τότε οι εταιρίες θα πρέπει να φτιάξουν τις κατάλληλες υποδομές και διαδικασίες για την αντιμετώπιση αυτών των περιστατικών.\nΒήμα 3 – Δημιουργία Ομάδας Αντιμετώπισης Περιστατικών\nΗ ομάδα αυτή περιλαμβάνει στελέχη από τα τμήματα της εταιρίας που πρέπει να συμμετέχουν στην αντιμετώπιση ενος τέτοιου περιστατικού και ένα συντονιστή ο οποίος σε συνεργασία με τον CEO θα μπορεί να πάρει και να υλοποιεί αποφάσεις. Η ομάδα αποτελείται από ανώτατα στελέχη της εταιρίας από τα τμήματα:\nκαι εξειδικευμένους εξωτερικούς συμβούλους όπως: δικηγόρους , επικοινωνιολόγους, ερευνητές ψηφιακής εγκληματολογίας.\nΗ ομάδα πρέπει να συνεδριάζει σε τακτικά χρονικά διαστήματα και να εκπονεί ασκήσεις προσομοίωσης διάφορων σεναρίων ώστε τα μέλη της να είναι σε ετοιμότητα για την αντιμετώπιση περιστατικών.\nΒήμα 4 – Δημιουργία λίστας επαφών με τους εμπλεκόμενους στην διαχείριση περιστατικών παραβίασης\nΟι εμπλεκόμενοι στην διαχείριση περιστατικών παραβίασης και οι οποίοι θα πρέπει να ειδοποιηθούν άμεσα είναι:\nΤα μέλη της ομάδας που ανήκουν στην εταιρία.\nΝομικοί Σύμβουλοι οι οποίοι θα μπορούν να γνωρίζουν και να διαχειριστούν τις υποχρεώσεις της εταιρίας.\nΕξωτερικοί συνεργάτες (Forensics Investigators, επικοινωνιολόγοι) οι οποίοι μπορούν να προσφέρουν εξειδικευμένη γνώση.\nΒήμα 5 – Δημιουργία Πλάνου αντιμετώπισης του περιστατικού\nΛαμβάνοντας υπόψη τα προηγούμενα βήματα μπορούμε να δημιουργήσουμε ένα πλάνο αντιμετώπισης περιστατικών το οποίο θα πρέπει να ενεργοποιείται άμεσα όταν έχουμε ένα τέτοιο περιστατικό.\nΜε την εκδήλωση του περιστατικού θα πρέπει:\nΝα ειδοποιήσουμε τα μέλη της Ομάδας Αντιμετώπισης Περιστατικών.\nΝα προσδιορίσουμε το είδος των δεδομένων και τα συστήματα που έχουμε πρόβλημα και να φροντίσουμε να σταματήσουμε την διαρροή με την βοήθεια ειδικών\nΝα ενημερώσουμε τους εξειδικευμένους νομικούς συμβούλους μας\nΝα ενημερώσουμε την Αρχή Προστασίας Προσωπικών δεδομένων και να ζητήσουμε την συνεργασία της\nΝα ενημερώσουμε την ασφαλιστική μας εταιρία αν έχουμε ασφάλιση Cyber Insurance\nΝα ενημερώσουμε τρίτους που επηρεάζονται από το περιστατικό\nα ακολουθήσουμε το επικοινωνιακό πλάνο που έχουμε δημιουργήσει\nΑντιμετώπιση Περιστατικών και ασφάλιση Cyber Insurance\nΗ ασφάλιση Cyber Insurance είναι ένα κρίσιμο κομμάτι της συνολικής στρατηγικής για τη διαχείριση των κινδύνων. Ενώ η ασφάλιση δεν μπορεί να εμποδίσει ένα περιστατικό ασφαλείας, μπορεί να βοηθήσει στην υλοποίηση του Σχεδίου Αντιμετώπισης Περιστατικών παραβίασης ασφάλειας των συστημάτων της εταιρείας με την παροχή βοήθειας μέσω εξειδικευμένων παρόχων που παρέχουν τις κατάλληλες υποδομές και το κατάλληλο ανθρώπινο δυναμικό, όταν εμφανίζεται συμβάν ασφάλειας μειώνοντας τις επιπτώσεις στη φήμη της εταιρείας.\nΟι βασικές παροχές των προϊόντων ασφάλισης cyber insurance είναι:\nΑνταπόκριση σε Περιστατικά Παραβίασης: Έξοδα και Υπηρεσίες διαχείρισης περιστατικών παραβίασης συστημάτων και απώλειας εμπιστευτικών πληροφοριών\nΔιακοπή Εργασιών - Κάλυψη για απώλεια εσόδων λόγω διακοπής της επιχειρηματικής δραστηριότητας από περιστατικά παραβίασης συστημάτων και απώλειας εμπιστευτικών πληροφοριών\nΚυβερνοεκβιασμό - Κάλυψη για διαχείριση περιστατικών εκβιασμού από απειλές που μπορεί να βλάψουν ένα δίκτυο ή να οδηγήσουν σε διαρροή εμπιστευτικών πληροφοριών\nΛαμβάνοντας υπόψη τις συνθήκες της αγοράς η Cromar σχεδίασε την λύση Cyber Secure Solution η οποία υποστηρίζεται από την αγορά των Lloyds.\nΠιο συγκεκριμένα μέσω της λύσης Cyber Secure Solution διαθέτει στην ελληνική αγορά σε συνεργασία με τους Beazley μία από τις καλύτερες ασφαλιστικές λύσεις διαχείρισης περιστατικών απώλειας εμπιστευτικών πληροφοριών και προσωπικών δεδομένων παγκοσμίως το “Beazley Global Breach Solution”.\nTο “Beazley Global Breach Solution” προσφέρει εκτός από τις χρηματικές αποζημιώσεις πρόσβαση στην Ομάδα ∆ιαχείρισης Περιστατικών του η οποία έχει αντιμετωπίσει άνω των 3.000 περιστατικών παγκοσμίως.\nΓια την περισσότερη πληροφόρηση σχετικά με την αντιμετώπιση και διαχείριση περιστατικών μπορείτε να χρησιμοποιήσετε τα εργαλεία που υπάρχουν στην υπηρεσία Cyber Risks Toolkit\nΝίκος Γεωργόπουλος, ΜΒΑ, cyRM


Allaboutlimassol.com - OPENING: Το νέο στέκι για φαγητό και ποτό που προσθέτει στην εικόνα της Πλατείας Ηρώων!\nOPENING: Το νέο στέκι για φαγητό και ποτό που προσθέτει στην εικόνα της Πλατείας Ηρώων!\nΣτο ριζικά ανανεωμένο χώρο του νεοκλασικού της Ανδρέα Δρουσιώτη 17, λίγα βήματα από το Θέατρο Ριάλτο, με θέα στην πλατεία, μπορεί κανείς να απολαύσει φαγητό από το μεσημέρι μέχρι το βράδυ και ποτό μέχρι και μετά τα μεσάνυχτα. Λιτές και κομψές γραμμές, διακοσμητικά στοιχεία που δημιουργούν μια ζεστή ατμόσφαιρα, κλασικά καθίσματα τραπεζαρίας και ψηλά σκαμπό καθιστούν το χώρο ιδιαίτερα φιλόξενο και κατάλληλο για όλες τις προτιμήσεις.\nΣτο μενού του θα βρει κανείς πιάτα με έμπνευση από τη διεθνή κουζίνα, αλλά και πολλές επιλογές που παραπέμπουν σε ελληνικές και μεσογειακές γεύσεις, από μεζεδάκια μέχρι και γιουβέτσι. Το μενού προσφέρει επίσης αξιόλογη ποικιλία από κρασιά, οινοπνευματώδη και cocktails, όπως επίσης και τσιμπήματα σε πιατέλα, που, πέρα από συνοδευτικό για το γεύμα, μπορούν να γίνουν αφορμή για μια έξοδο στην πλατεία, εντός ή εκτός τους εστιατορίου.\nΤηλέφωνο επικοινωνίας: 25 745 066